title: Peugeot 607

text:
Malli koki vuoden 2004 lopulla kasvojenkohotuksen, jossa suurimmat muutokset tehtiin keulan alueella. Etupuskurin säleikköä uudistettiin, sumuvaloista tuli pyöreät ja Peugeot-logo kasvoi aiempaa suuremmaksi.
Peugeot 607 ei menestynyt Ranskan ulkopuolella, mutta etenkin kotimaassaan autoa käytettiin usein virallisena edustusautona. Geneven autonäyttelyssä keväällä 2000 esiteltiin vain yhden kappaleen verran valmistettu 50 senttimetriä pidennetty erikoismalli 607 Paladine, jonka takaosa on avonainen. Ranskan presidentti Nicolas Sarkozy käytti autoa virkaanastujaisissaan toukokuussa 2007.


title: Rekyyli (lehti)

text: Rekyyli on Fire-kustannus Oy:n vuodesta 2003 kustantama suomalainen aselehti, joka on perustettu kollektiivisesti lehden omien kirjoittajien, valokuvaajien ja taittajien voimin. Ensimmäisenä päätoimittajana (2003-2008) oli Jarkko Koskinen, jonka jälkeen kahdeksan kertaa vuodessa ilmestyvän lehden päätoimittaja on ollut Tero Kuitunen, joka aiemmin toimi lehden toimituspäällikkönä.


title: Rekyyli (lehti)

text: Rekyyli sisältää artikkeleita uusista ja historiallisista ampuma-aseista, teräaseista sekä ampumatarvikkeista ja -varusteista. Lehden toimitusfilosofiana alusta lähtien on ollut parantaa suomalaisen aselehdistön tasoa kautta linjan. Lehti on myös panostanut enemmän myös näkyvyyteensä internetissä, sekä varhaisessa vaiheessa ottanut käyttöönsä keskustelupalstan sivuillaan.


title: Rekyyli (lehti)

text: Rekyylilehti järjestää joka vuosi Rekyyli Team Challenge -kilpailun.


title: Pieni Karhu (kirjankustantamo)

text: Kustannus Oy Pieni Karhu on vuonna 1999 perustettu nuorten- ja lastenkirjallisuuteen erikoistunut kirjankustantamo. Pieni Karhu toimii lähes 150 vuotta vanhassa rakennuksessa Kärkölän kirkonkylän sydämessä.


title: Pieni Karhu (kirjankustantamo)

text: Tittamari Marttinen oli vuoden 2007 Arvid Lydecken -palkintoehdokas kirjallaan "Välituntirakkautta". Kirja on ensimmäinen ehdokkaana ollut selkokirja. Aseman Lapset ry myönsi vuoden 2007 Vastuunkantopalkinnon Wilson Kirwalle. Vastuunkantopalkinto jaetaan vuosittain merkittävää työtä lasten, nuorten ja perheiden hyväksi tehneelle henkilölle. Yhdistyksen mukaan kenialaissyntyinen juoksija-tarinankertoja on esimerkillisesti hälventänyt ennakkoluuloja, lähentänyt kulttuureja ja levittänyt positiivista elämänasennetta. Pieni Karhu on kustantanut kaksi Kirwan satukirjaa, "Amani-aasi ja sisäinen kauneus" sekä "Amani-aasi ja kuuluisa krokotiili".


title: Pieni Karhu (kirjankustantamo)

text: Ylen haastattelussa Leena Reiman oli sitä mieltä että e-kirja ei syrjäytä paperista lastenkirjaa.


title: Ase-lehti

text: Ase-lehti on vuodesta 1982 ilmestynyt suomalainen aselehti. Kuudesti vuodessa ilmestyvän lehden päätoimittaja on Jussi Peltola.


title: Ase-lehti

text: Ase-lehti sisältää artikkeleita uusista ja historiallisista ampuma- ja teräaseista, ampumatarvikkeista ja -varusteista sekä militariasta.


title: Metsärautatie

text: Metsärautatie on metsäteollisuuden tarpeisiin rakennettu, useimmiten kevytrakenteinen ja kapearaiteinen rautatie. Metsärautateiden tarkoituksena on helpottaa puutavaran kuljettamista laajoilta ja vaikeakulkuisilta metsäalueilta teollisuuslaitoksille, erityisesti sahoille, joko suoraan taikka tuomalla puutavara satamiin tai pääratojen varteen.


title: Metsärautatie

text: Varhaiset metsäradat olivat hevosvetoisia, mutta myöhemmin vetokalustona toimivat yleensä pienet höyry- tai moottoriveturit. Toisen maailmansodan jälkeen autoistuminen teki lopun useimmista länsimaiden metsäradoista kuljetusten siirtyessä lisääntyvässä määrin joustavammille kumipyörille. Varsinkin itäisessä Euroopassa on kuitenkin säilynyt useita metsärautateitä, joskin useimmilla niistäkin on tätä nykyä enää vain museoliikennettä.


title: Ville Urponen

text: Ville Urponen on suomalainen urkutaiteilija. Hän on suorittanut Sibelius-Akatemian solistisella osastolla sekä urkujen- että pianonsoiton A-tutkinnon. Urkujensoittoa hän opiskeli professori Kari Jussilan ja pianonsoittoa ensin Turun musiikkiopistossa Sävy Nordgrenin ja Sibelius-Akatemiassa Meri Louhoksen johdolla. Lukuvuonna 1994–95 Urponen täydensi urkujensoiton opintojaan Amsterdamin Sweelinck-konservatoriossa professori Jacques van Oortmerssenin johdolla. Lisäksi Urponen on osallistunut useille urkujensoiton mestarikursseille. Hän valmistui musiikin maisteriksi Sibelius-Akatemian solistiselta osastolta vuonna 1996 ja musiikin tohtoriksi Sibelius-Akatemian taiteelliselta tohtorinkoulutuslinjalta vuonna 2009.


title: Ville Urponen

text: Urponen on esiintynyt useissa Euroopan maissa sekä Japanissa, Etelä-Koreassa ja Venäjällä. Hän on soittanut useilla merkittävillä koti- ja ulkomaisilla musiikkifestivaaleilla. Urponen tekee säännöllisesti yhteistyötä johtavien suomalaisten laulajien ja instrumentalistien kanssa ja on konsertoinut monien tunnetuimpien suomalaisten kuorojen kanssa. Hän on myös esiintynyt eri orkestereiden solistina.


title: Ville Urponen

text: Urposelta on ilmestynyt useita soololevyjä. Soololevyjen lisäksi hän esiintyy säestäjänä useilla levyillä. Hän tekee säännöllisesti nauhoituksia Suomen Yleisradiolle ja on esiintynyt eri maiden televisio- ja radiolähetyksissä. Viime vuosina Urponen on tutkinut ja soittanut paljon suomalaista urkumusiikkia. Hän on muun muassa kantanauhoittanut Suomen Yleisradiolle koko Armas Maasalon urkutuotannon sekä John Granlundin, Conrad Greven, Richard Faltinin, Heikki Klemetin, Ilmari Krohnin, Taneli Kuusiston ja Erkki Melartinin musiikkia. Lisäksi hän on aktiivinen aikamme musiikin esittäjä, joka on kantaesittänyt yli kaksikymmentä uutta teosta ja soittanut monia Suomen ensiesityksiä aikamme musiikista. Kesällä 2012 Urponen esitti Helsingissä koko Johann Sebastian Bachin urkutuotannon.


title: Ville Urponen

text: Urposen kirja "Intomielisen nuoruuden vääjäämätöntä voimaa, Suomalainen urkumusiikki toiseen maailmansotaan asti" julkaistiin vuonna 2010. Urponen on kirjoittanut artikkeleita eri julkaisuihin ja vieraillut useissa Yleisradion puheohjelmissa sekä toimittanut kolmiosaisen ohjelmasarjan "Sinivalkoista urkumusiikkia".


title: Ville Urponen

text: Ville Urponen toimii urkumusiikin sivutoimisena lehtorina Sibelius-Akatemiassa. Hän on Turun Urkujuhlien taiteellinen johtaja ja hän oli pohjoismaiden vanhimman urkutaiteen seuran, Organum-seuran puheenjohtaja vuosina 2003–2009.


title: Laajarunkokone

text: Laajarunkokone on suuresta lentokoneesta käytetty yleisnimi. Laajarunkokoneen pääasiallinen määritelmä on, että matkustajaversion matkustamossa on kaksi käytävää, jolloin istuimia on kolmessa ryhmässä koneen leveyssuunnassa ja rungon leveys on 5–6 metriä.


title: Laajarunkokone

text: Laajarunkokoneita käytetään yleensä mannerten välisillä kaukoreiteillä (yli viisi tuntia) tai lyhyemmillä suurten matkustajavirtojen reiteillä. Pisimmät yhtäjaksoiset lennot kestävät jopa 18 tuntia.


title: Laajarunkokone

text: Laajarunkokoneiden paikkamäärä on 200–900 koneen koosta ja matkustamoversiosta riippuen. Kaukoreittien laajarunkokoneet kuljettavat matkatavaroiden lisäksi yleensä myös 5 000–20 000 kiloa rahtia. Monet lentorahtiyhtiöt käyttävät laajarunkokoneita myös pelkästään rahdinkuljetukseen, jolloin rahtikapasiteetti voi nousta jopa 100 000 kiloon.


title: Laajarunkokone

text: Laajarunkokoneet ovat pääosin kahden suuren lentokonevalmistajan, amerikkalaisen Boeingin ja eurooppalaisen Airbusin tuotteita, mutta myös esimerkiksi venäläinen Iljušin on rakentanut laajarunkokoneita.


title: Laajarunkokone

text: Tyypillisiä nykyisin käytössä olevia laajarunkokoneita ovat Boeingin 747-, 767- 777- ja 787- mallit sekä Airbusin A330-, A340-ja A350-mallit ja vuonna 2007 kaupalliseen liikenteeseen tullut Airbus A380.


title: Das Ich

text: Das Ich on saksalainen elektronisen musiikin yhtye. Darkwave- ja industrial-tyylisen yhtyeen perustivat Stefan Ackermann ja Bruno Kramm Baijerissa vuonna 1989.


title: Das Ich

text: Yhtyeen nimi viittaa Sigmund Freudin nimitykseen minälle. Das Ich esiintyi Suomessa kesän 2007 Lumous-festivaalilla Tampereella.


Myöhempien aikojen pyhien Jeesuksen Kristuksen tosi kirkko (engl. "True Church of Jesus Christ of Latter Day Saints") on myöhempien aikojen pyhien liikkeeseen kuulunut, sittemmin hajonnut uskonnollinen yhteisö. Se erosi Myöhempien aikojen pyhien Jeesuksen Kristuksen kirkosta keväällä 1844 Nauvoossa, Illinoisissa. Kirkon perusti William Law yhdessä muutaman muun kirkon profeettaan Joseph Smithiin kriittisesti suhtautuneen henkilön kanssa. He tunnustivat Smithin periaatteessa profeetaksi ja Mormonin kirjan pyhäksi kirjoitukseksi, mutta he vastustivat Smithin salassa aloittamaa moniavioisuutta.


title: Myöhempien aikojen pyhien Jeesuksen Kristuksen tosi kirkko

text: William Law perusti Nauvoossa toimineen Nauvoo Expositor -lehden, joka paljasti Smithin opettaman moniavioisuuden sekä kertoi hänen itsensä solmimista moniavioisista liitoista. Tämän jälkeen Smith määräsi kaupungin pormestarina kyseisen lehden lakkautettavaksi sekä pani puolisotilaallisen Nauvoon legioonan komentajana lakkautustuomion toimeen hävittäen samalla lehden kirjapainon. Suurin osa Myöhempien aikojen pyhien Jeesuksen Kristuksen tosi kirkon jäsenistä pakeni kaupungista peläten henkensä menetystä. Nauvoo Expositor -lehden hävittämisestä syntyneet levottomuudet johtivat Smithin pidättämiseen ja myöhemmin hänen lynkkaukseensa kesäkuun 27. päivänä 1844.


text: Myöhempien aikojen pyhien Jeesuksen Kristuksen tosi kirkko hajosi pian Smithin kuoleman jälkeen.


Siionin lasten Jeesuksen Kristuksen kirkko (engl. "Church of Jesus Christ of the Children of Zion") oli eräs myöhempien aikojen pyhien liikkeeseen kuulunut yhteisö. Sen jäseniä kutsuttiin kirkon perustajan Sidney Rigdonin mukaan myös "rigdonilaisiksi" (engl. "Rigdonites").


title: Siionin lasten Jeesuksen Kristuksen kirkko

text: Myöhempien aikojen pyhien Jeesuksen Kristuksen kirkon perustajan, profeetta Joseph Smithin saatua surmansa kiihtyneen väkijoukon käsissä 27. kesäkuuta 1844 kirkko joutui kriisiin. Useat Smithin läheiset työtoverit katsoivat olevansa hänen laillisia seuraajiaan. Sidney Rigdon, joka oli ollut Smithin aikana kirkon pääasiallinen teologinen ajattelija, oli ainoa hengissä selvinnyt kirkkoa johtaneesta ensimmäisestä presidenttikunnasta. Tämän perusteella Rigdon katsoi olevansa MAP-kirkon itseoikeutettu johtaja. Toisaalta kahdentoista apostolin koorumin johtaja Brigham Young katsoi, ettei kirkolle tulisi ensi alkuun valita johtajaa lainkaan, vaan kahdentoista apostolin koorumin tulisi johtaa sitä kollektiivisesti.


text: Sidney Rigdon alkoi koota ympärilleen kannattajia, ja esimerkiksi entinen apostoli William E. M'Lellin ilmoitti kannattavansa häntä kirkon johtoon. Rigdonin kannattajat alkoivat järjestäytyä joulukuussa 1844, ja 6. huhtikuuta 1845 hänet valittiin virallisesti Siionin lasten Jeesuksen Kristuksen kirkon johtoon. Rigdon järjesti kirkon Smithin ajan mallin mukaan, valiten sille ensimmäisen presidenttikunnan, kahdentoista apostolin neuvoston, seitsenkymmenten neuvoston ja johtavan piispakunnan. Rigdon teki useita puhujamatkoja niiden Smithin seuraajien luokse, jotka eivät olleet seuranneet Youngia tämän vaellukselle länteen, kohti Suuren suolajärven laaksoa, nykyistä Utahia. Rigdonin kirkon keskuspaikka oli Pittsburghissa, Pennsylvaniassa. Rigdon vastusti ennen muuta Smithin käyttöön ottamaa ja Youngin jatkamaa moniavioisuuden periaatetta.


text: Keväällä 1846 Rigdon ilmoitti kirkkonsa ottavan käyttöön Smithin jonkin aikaa kokeileman "pyhityksen lain" eli omaisuuden yhteyden. Hän kehotti seuraajiaan muuttamaan "Adventure Farm" -nimiselle maatilalle lähelle Greencastlea Pennsylvaniassa ja perustamaan siellä omaisuuden yhteyteen perustuvan kommuunin. Kuten monet muutkin vastaavanlaiset yritykset, Rigdonin yritys epäonnistui. Vain pieni osa hänen seuraajistaan suostui muuttamaan maatilalle. William E. M'Lellin erosi Rigdonista ja perusti yhdessä David Whitmerin kanssa uuden kirkon, Kristuksen kirkon (whitmeriläiset). Eräs toinen hänen seuraajistaan, William Bickerton, perusti hänkin oman kirkon, Jeesuksen Kristuksen kirkon.


text: Keväällä 1847 Adventure Farm oli ajautunut hajaannukseen, eikä kevättöitä enää saatu alkuun. Sidney Rigdon hylkäsi lauumansa ja muutti sukulaistensa elätettäväksi New Yorkin osavaltioon. Hänen johtamansa kirkko kuitenkin jatkuu Bickertonin Jeesuksen Kristuksen kirkossa.


title: Kaineus

text: Kaineus () oli kreikkalaisessa mytologiassa lapiittien sankari, joka syntyjään oli thessalialainen nainen, Kainis.


title: Kaineus

text: Kainis oli Elatoksen, lapiittipäällikön, ja Hippean tytär, jonka Poseidon makasi väkisin. Tekonsa jälkeen Poseidon kuitenkin toteutti Kainiin toiveen muuttua mieheksi, jottei häntä voitaisi enää häväistä. Tämän lisäksi Poseidon teki hänet haavoittumattomaksi aseita vastaan. Kainis vaihtoi nimensä Kaineukseksi ja ryhtyi soturiksi matkaten halki Thessalian ja ottaen myöhemmin osaa Kalydonin metsästykseen.


title: Kaineus

text: Kaineus sai surmansa taistelussa lapiittien ja kentaurien välillä Peirithooksen ja Hippodameian häissä. Viiden kentaurin hyökättyä häntä vastaan yksi niistä, Latreus, pilkkaa Kaineusta tämän syntyperänsä tähden. Kaineus iskee keihäänsä tämän kylkeen ja pysyy vahingoittumana huolimatta kentaurin viimeisistä yrityksistä haavoittaa häntä aseillaan. Muiden kentaurien huomatessa tämän ne päättivät heittää Kaineusta tukeilla, ja niin tämä hautautui runkojen muodostaman pinon alle.


title: Kaineus

text: Kaineuksen kohtalosta tämän jälkeen on kaksi erilaista versiota. Hän joko vajosi painon voimasta suoraan Tartarokseen, tai sitten hän muuttui kultasiipiseksi linnuksi, jonka Ampykoksen poika näki lentävän tukkipinon seasta, ja jonka Mopsos tunnisti tämän jälkeen Kaineukseksi.


title: Kaineus

text: Vergilius kertoo Aineiaan nähneen hänet matkalla Tartaroksessa surujen kentällä, jossa Kohtalo oli jälleen muuttanut hänet takaisin naiseksi.


title: Pieni Karhu (täsmennyssivu)

text: Pieni karhu tarkoittaa seuraavia asioita:


title: Lauren Child

text: Lauren Child on palkittu englantilainen lastenkirjailija ja kuvittaja. Kuvituksessaan hän käyttää monia tekniikoita, muun muassa valokuvia, tietokonetta, kollaaseja ja niin edelleen. Lauren Child tunnetaan ehkä parhaiten hänen luomistaan Samu & Salla -hahmoista (engl. Charlie & Lola).


title: Lauren Child

text: Astrid Lindgrenin "Peppi Pitkätossun" uusi kuvitus on Childin käsialaa. Suomessa se on julkaistu Kristiina Rikmanin uuden käännöksen kera vuonna 2007. "Ilta-Sanomien" artikkelissa haastatellut lapset pitivät Childin perinteistä irtautuvaa kuvitusta outona tai vieraana.


title: Scott Bakula

text: Scott Stewart Bakula (s. 9. lokakuuta 1954 St. Louis, Missouri) on yhdysvaltalainen näyttelijä.


title: Scott Bakula

text: Scott Bakula tunnetaan parhaiten televisiosta. Hänen tunnetuimpia televisioroolejaan ovat Sam Beckett kulttisarjassa "Aikahyppy" (1989–1993) ja kapteeni Jonathan Archer tieteissarjassa "" (2001–2005). Sen lisäksi hän näytteli miespääosaa tuottamassaan lyhytaikaisessa televisiosarjassa "Mr. ja Mrs. Smith" (1996) sekä sivuroolia Candice Bergenin tähdittämässä tilannekomediasarjassa "Murphy Brown" (1993–1996). Hänen tunnetuin elokuvaesiintymisensä on epäilemättä sivurooli elokuvassa "American Beauty". Bakula näyttelee pääroolia, NCIS-agentti Dwayne Pridea, "" -televisiosarjassa.


title: Scott Bakula

text: Scott Bakula on ollut naimisissa Krista Neumannin kanssa vuosina 1981–1985 ja avioliitosta syntyi kaksi lasta. Nykyään Scott on yhdessä Chelsea Fieldin kanssa ja pariskunta on pitänyt yhtä vuodesta 1996 lähtien. Pariskunnalla on kaksi lasta.


title: Joukkoirtisanoutuminen

text: Joukkoirtisanoutuminen on työtaistelukeino, jossa iso osa työntekijöistä irtisanoutuu työstään. Joukkoirtisanoutumista pidetään marginaalisena keinona, sillä se sopii ainoastaan työvoimapulasta kärsiville aloille, joilla on muutoinkin hyvät mahdollisuudet neuvotella. Työnantajallahan on oikeus palkata irtisanoutuneiden tilalle uusia henkilöitä.


title: Joukkoirtisanoutuminen

text:
Joukkoirtisanoutuminen on Suomessa työtaistelukeinona erittäin harvinainen. Sairaanhoitajaliitto järjesti joukkoirtisanoutumisen vuonna 1955 valtion sairaaloissa, minkä ansiosta he saivat lyhyemmän työviikon ja lupauksen palkankorotuksesta. Paikalliset joukkoirtisanoutumiset ovat olleet yleisempiä. Niitä ovat käyttäneet esimerkiksi lääkärit Turussa vuonna 2000 työn paljouden vuoksi ja Tampereella 2001 huonon työilmapiirin vuoksi. Joukkoirtisanoutumisia eivät ole kuitenkaan käyttäneet vain pelkkä hoitohenkilökunta: Tampereella erosi kesällä 2006 bussinkuljettajia työaikojen muutoksen vuoksi ja 1962 Helsingin palomiehet erosivat saadakseen palkankorotuksen. Tehyn työtaistelussa syksyllä 2007 Terveys- ja sosiaalialan ammattijärjestö
Tehy ilmoitti tavoittelevansa jäsenilleen 24 prosentin palkankorotuksia ja käyttävänsä painostuskeinona joukkoirtisanoutumisia. Sopimus syntyi kuitenkin ennen kuin irtisanoutumiset toteutuivat.


title: Joukkoirtisanoutuminen

text: Ruotsissa 1990-luvun lopulla Vårdförbundet järjesti sairaanhoitajien joukkoirtisanoutumisen ja he saivat palkankorotuksen, Färsaarilla se on ollut vain painostuskeinona.


title: Noumena

text: Noumena on vuonna 1998 perustettu suomalainen melodista death metallia soittava yhtye Ähtäristä. Noumenan musiikki on tullut tutuksi muun muassa Subtv:llä pyörineestä ohjelmasta Äijät. Noumenan Anatomy of Life levyllä on jo lieviä doom metallin elementtejä. Noumena julkaisi neljännen studioalbuminsa keväällä 2013.


title: Noumena

text: EP:t


title: Eerik I Ejegod

text: Eerik I Ejegod (, noin 1056 – 10. kesäkuuta 1103 Kypros) oli Tanskan kuningas vuosina 1095–1103. Hän oli kuningas Sven Estridinpojan pojista neljäs, joka nousi Tanskan valtaistuimelle.


title: Eerik I Ejegod

text: Eerikin veli Knuut Pyhä nimitti hänet Själlandin jaarliksi. Knuutin kuoleman jälkeen vuonna 1086 Eerik lähti Ruotsiin, mistä hän palasi vuonna 1095. Ystävällisyytensä ja kaunopuheisuutensa ansiosta Eerik valittiin kuninkaaksi jo samana vuonna.


title: Eerik I Ejegod

text: Vuonna 1098 Eerik matkusti Roomaan, missä hän sai paavin nimittämään Eerikin veljen Knuutin pyhimykseksi. Paavin suostumuksella Lundista tuli Pohjolan arkkipiispan istuin. Paavin legaatti Alberich nimitti Lundin piispan Asserin koko Pohjolan arkkipiispaksi. Asser oli Eerikin vaimon Bodilin veljenpoika.


title: Eerik I Ejegod

text: Vuonna 1103 Eerik lähti pyhiinvaellusmatkalle Pyhälle maalle murhattuaan eräitä hovimiehiään. Eerik matkusti vanhaa viikinkireittiä Venäjän halki Konstantinopoliin, missä keisari Aleksios I Komnenos otti hänet vastaan. Matka jatkui Kyprokselle, missä Eerik sairastui ja kuoli. Kuningatar Bodil jatkoi matkaa ja kuoli Öljymäellä.


title: Eerik I Ejegod

text: Viborgissa sijaitsee Eerik I Ejegodin muistomerkki.


title: Tom Foley

text: Thomas Stephen Foley (26. maaliskuuta 1929 – 18. lokakuuta 2013) oli yhdysvaltalainen demokraattipoliitikko. Hän oli Yhdysvaltain edustajainhuoneen puhemies vuosina 1989–1995 ja Japanin-suurlähettiläs 1997–2001. Hän edusti Washingtonin osavaltiota vuosina 1965–1995.


title: Tom Foley

text: Foley voitti pitkäaikaisen republikaaniedustaja Walt Horanin vuoden 1964 kongressivaaleissa. Hänet valittiin edustajainhuoneen enemmistöjohtajaksi 1987 ja puhemieheksi 1989. Vuonna 1997 presidentti Bill Clinton nimitti hänet suurlähettilääksi Japaniin, jossa hän palveli vuoteen 2001.


title: Kauriin kääntöpiiri (täsmennyssivu)

text: Kauriin kääntöpiiri voi leveyspiirin lisäksi tarkoittaa:


title: EFI

text: EFI voi tarkoittaa muun muassa seuraavia asioita:


title: Paihola

text: Paihola on noin 650 asukkaan kylä, joka sijaitsee Kontiolahden kunnassa. Kylän halki virtaa Pielisjoki.


title: Paihola

text: Kylässä oli muun muassa psykiatrinen sairaala. Sairaalan kiinteistöt on myyty Master-yhtiöille ja sairaalatoiminnan loppumisen jälkeen tiloihin on muuttanut päihdekuntoutuskeskus. Sairaalatoiminta loppui vuonna 2016, jolloin toiminta siirrettiin Joensuun keskussairaalaan. Sairaalan nykyinen jälkifunktionaalista tyyliä edustava päärakennus on valmistunut 1951 (arkkitehti Jalmari Lankinen). Sairaansijoja oli 130. Entisessä Kuurnan b-mielisairaalassa toimii nykyään vastaanottokeskus.


title: Paihola

text: Paiholan kylässä toimii päiväkoti, ala-aste sekä koirakoulu.


title: Paihola

text: Paiholan kanava Pielisjoessa rakennettiin 1875–1876. Kanava jäi veden alle kun Kuurnan uittosulku rakennettiin 1968–1971. Sulku ilman portteja on tallella, mutta ei näy. Kanava-alue ja kanavanvartijan talo ovat nykyisin yksityisomistuksessa.


title: Meidan Emam

text: Meidan Emam () on historiallinen aukio Isfahanissa, Iranissa. Se rakennettiin 1600-luvun alussa ja sitä reunustavat merkittävät safavidirakennukset samalta ajalta. Aukio valittiin vuonna 1979 UNESCOn maailmanperintöluetteloon.


title: Meidan Emam

text: Safavidihallitsija Abbas I siirsi pääkaupunkinsa Isfahaniin vuonna 1598. Hän alkoi rakennuttaa uutta kaupungin keskusta vanhan lounaispuolelle. Uuden keskustan ytimeen tuli 512 metriä leveä ja 159 metriä pitkä aukio. Tätä reunustavat etelässä mahtava, maailman suurimpiin moskeijoihin lukeutuva Imaamin moskeija (1611–1629; aiemmalta nimeltään Šaahin moskeija), idässä pienempi Šeikki Lotfallahin moskeija, lännessä vanhempi Ali Qapu -palatsi, jota laajennettiin Abbasi I:sen aikana, sekä pohjoisessa suuri basaari.


title: Esko Tirronen

text: Esko Tirronen (10. toukokuuta 1934 Harlu – 13. marraskuuta 2011 Kuusankoski) oli suomalainen taidemaalari.


title: Esko Tirronen

text: Tirrosen vanhemmat olivat viilaaja Jalmari Tirronen ja Liisa Pentti. Hän oli naimisissa ensin taidemaalari ja -graafikko Ulla Rantasen kanssa ja sitten Ulla Talven kanssa. Molemmat liitot päättyivät eroon. Lumimarja Tirronen (s. 1976) on hänen tyttärensä. Tirronen kävi Suomen Taideakatemian koulun 1955–1959. Kymen läänin läänintaiteilija hän oli 1973–1975. Hän opetti Lahden taidekoulussa 1975 alkaen ja toimi taidekoulun rehtorina 1982–1985.


title: Esko Tirronen

text: Tirronen teki läpimurtonsa 1960 Nuorten näyttelyssä ja sai samana vuonna valtion taidepalkinnon. Hän oli abstraktin informalistisen taidesuunnan edelläkävijä Suomessa 1960-luvulta alkaen, mutta hänet tunnetaan myös suurten naishahmojen tekijänä. Tirrosen töitä on ollut esillä Venetsian biennaalissa 1962 ja ARS 61 ja ARS 74 -näyttelyissä. Samalla hän myös toteutti osan teoksistaan ruiskumaalauksella. Hän on maalannut myös muotokuvia ja suunnitellut teatterilavasteita.


title: Klingendahl

text: Klingendahl on Tampereella sijaitseva, nykyään toimisto- ja asuintiloina käytettävä rakennus. Klingendahl on vanha teollisuusrakennus, jossa toimi vielä 1950-luvulla Fabian Klingendahlin perustama Klingendahl Oy, joka valmisti lankaa.


title: Klingendahl

text: Klingendahlin rakennuksen sisäpihalla sijaitsee vuonna 1951 valmistunut 81-metrinen savupiippu.


title: Talking Book

text: Talking Book on Stevie Wonderin albumi vuodelta 1972. Se on toinen Wonderin klassisen kauden albumeista, joihin lasketaan myös "Music of My Mind", "Innervisions", "Fulfillingness' First Finale" ja "Songs in the Key of Life".


title: Talking Book

text: Levyltä julkaistiin kaksi singleä, rakkauslaulu "You Are the Sunshine of My Life" ja kantaanottava "Superstition". Molemmat nousivat Amerikan listaykköseksi. Talking Book oli Wonderin siihen astisen uran myydyin albumi, jonka menestystä auttoi Rolling Stonesin kanssa tehty kiertue. Wonder voitti levyn myötä kolme Grammy-palkintoa.


title: Talking Book

text: Stevie Wonderista oli tullut suuri tähti Yhdysvalloissa ja aikaisemmasta "Music of My Mind" lähtien Motown levy-yhtiö oli antanut hänelle huomattavaa musiikillista artistivapautta, joka korostuu myöhemmillä julkaisulla. Seuraava "Innervisions" oli huomattavasti enemmän silloisia ongelmia esiin tuova. "Songs in the Key of Life" vuodelta 1976 oli lähes täysin Wonderin omasta elämästä ammennettu.


title: Luettelo maatalouskoneista vuodenkierron mukaan

text: Tämä on luettelo maataloustyökoneista käyttövuodenaikansa mukaan. Monia työkoneista voidaan kuitenkin usein käyttää vähäisessä määrin myös muina vuodenaikoina. Esimerkiksi kyntöä voidaan tehdä keväälläkin ja syysviljapellot puolestaan äestetään syksyllä. Syksyllä voidaan myös äestää pellot valmiiksi kevättä varten.


text: Äkeillä tasataan muokattu pelto viljelykelpoiseksi.Kylvökoneilla kylvetään siemen maahan.Kalkitsimet


text: Aiemmin:Nykyään:


title: Jim Wright

text: James Claude Wright, Jr (22. joulukuuta 1922 Weatherford, Texas – 6. toukokuuta 2015 Fort Worth, Texas) oli yhdysvaltalainen poliitikko, joka edusti demokraatteja edustajainhuoneessa 34 vuotta ja toimi edustajainhuoneen puhemiehenä 1987–1989.


title: Jim Wright

text: Wright valittiin kongressiin Texasin 12. vaalipiiristä ensimmäisen kerran 1954. Hänet valittiin enemmistöjohtajaksi 1976 yhden äänen enemmistöllä.


title: Julkisuusperiaate

text: Julkisuusperiaate tarkoittaa julkisen hallinnon avoimuutta. Esimerkiksi Suomessa viranomaistoiminnan julkisuus on taattu perusoikeutena. Periaatteen nojalla yleiseen päätöksentekoon liittyvät kokoukset ja viranomaisten asiakirjat ovat julkisia ja viranomaisella on tiedottamisvelvollisuus oman hallintoalansa asioista.


title: Julkisuusperiaate

text: Tieteessä julkisuusperiaate tarkoittaa ajatusta, jonka mukaan kaiken tieteellisen tiedon tulee olla julkisen arvioinnin kohteena. Periaate liittyy ajatukseen tieteen yhteisöllisyydestä ja järjestelmällisestä epäilystä: esitettyjä väitteitä ja tuloksia on arvosteltava ja koeteltava johdonmukaisesti ja havaintoihin perustuen tiedeyhteisössä.


title: Abbas I

text: Abbas I eli Abbas Suuri (s. 27. tammikuuta 1571 – k. 19. tammikuuta 1629) oli Persian šaahi vuodesta 1588 vuoteen 1629. Abbas tunnetaan safavidien valtakunnan uudistajana, joka voitti Persiaa uhanneet osmanit ja uzbekit kehittäen maansa armeijaa ja hallintorakennetta. Abbasin valtakausi oli myös Persian talouden ja taiteiden huippukautta. Toisaalta Abbas muistetaan myös perheenjäseniensä kaltoinkohtelusta ja joidenkin hänen uudistustensa on sanottu rappeuttaneen valtakuntaa myöhemmin.


title: Abbas I

text: Abbas syntyi 27. tammikuuta 1571 ja hän oli Sultan Muhammad Šahin kolmas poika. Persia oli ajautunut šaahi Tahmasp I:n kuoleman jälkeen sisällissotaan ja häntä seurasi ennen Abbasin kautta kaksi šaahia. Toinen heistä oli Abbasin isä Muhammad Šah, jota pidettiin heikkona hallitsijana. Valtakuntaa olivat heikentäneet safavidit valtaistuimelle aikanaan nostattaneiden qizilbašien sisäiset kiistat, sekä uzbekkien ja osmanien muodostama uhka. Abbas nousi Persian valtaistuimelle vuonna 1588 syrjäyttäen oman isänsä.


title: Abbas I

text: Heti valtakautensa alussa vuosina 1589–90 Abbas solmi rauhan osmanien kanssa luovuttaen heille suuria alueita Länsi- ja Luoteis-Persiasta. Rauha antoi kuitenkin mahdollisuuden keskittyä Persian toista vihollista eli uzbekkeja vastaan. Abbas alkoi kuitenkin ennen sotaretkeä heitä vastaan uudistamaan armeijaansa. Persian armeijan ytimen perinteisesti muodostaneet qizilbašit siirrettiin syrjään uuden vakinaisen armeijan tieltä ja armeija rakennettiin pitkälti uusien tuliaseiden ympärille. Monet uuden armeijan piirteet lainattiin osmaneilta ja esimerkiksi heidän janitsaarejaan vastasivat Persiassa musketöörit. Armeijan ratsuväki muodostettiin edelleen qizilbašeista ja jalkaväki kaupunkien ja kylien persialaisväestöstä. Armeijassa palveli myös georgialaisia ja armenialaisia orjia ("qullareita" tai "ghulameja"), jotka muodostivat kaukana kotoaan taistelevina luotettavia yksikköjä, jotka olivat riippuvaisia šaahista. Monet georgialaiset ja armenialaiset toimivat myös virkamiehinä ja kuvernööreinä. Vakinaisen armeijan luominen oli myös kuluerä, jota varten tarvittiin tuloja. Abbas ratkaisi asian ottamalla haltuunsa qizilbašien heimojohtajien maita ja antamalla maata keskusvallan hallittavaksi tai valtion byrokraateille. Qizilbašien asemaa heikentäneet monet uudistukset olivat mahdollisia, koska Abbas osasi taitavasti käyttää heimoja toisiaan vastaan. Valtion talous parani myös tiiviimmällä otteella kaupankäynnistä. Persia sai tuloja etenkin Gilanin silkkituotannosta, jota välitettiin eteenpäin armenialaisten kauppiaiden ja Englannin Itä-Intian kauppakomppanian kautta. Jälkimmäistä Abbas käytti myös portugalilaisia vastaan Persianlahdella. Silkin tärkein vientikohde oli Intian niemimaa, mutta osa silkistä vietiin myös Eurooppaan. Myös persialaisista matoista tuli vientituote Eurooppaan Abbasin kaudella.


title: Abbas I

text: Armeijansa uudistusten jälkeen Abbas saattoi ryhtyä toimiin vihollisiaan vastaan. Uzbekit voitettiin vuonna 1598 ja Persia valtasi takaisin heille aiemmin menetetyn Khorasanin alueen. Vuonna 1602 hän aloitti puolestaan sotaretket osmaneja vastaan ja valloitti lopulta takaisin heille menetetyt alueet. Uusia rajoja valvomaan siirrettiin kurdeja, qajareja ja afšareja. Väestönsiirrot olivat myös tapa hajottaa heimoja ja lisätä näin šaahin käskyvaltaa. Abbas siirsi myös Persian pääkaupungin Qazvininsta Isfahaniin vuonna 1598. Isfahan oli ollut merkittävä kaupunki jo sasanidien ajoista lähtien, mutta monet sen nykyisistä huomattavista rakennelmista rakennettiin tai aloitettiin Abbasin valtakaudella. Niihin lukeutuvat esimerkiksi Ali Qapuin, Chelel Sotounin palatsit, Allahvardi Khanin silta ja Meidan-e Šah. Šaahin politiikka suosi myös šiialaisia pyhättökaupunkeja, kuten Qom ja Mašhad. Tämä auttoi puolestaan šiialaista "ulamaa" lähentymään safavidihallinnon kanssa ja šiialaisuuden valta-asema innoitti šiialaisia ajattelijoita, kuten Isfahanin koulun edustajia Mir Damadia, Mir Fendereskiä ja šeikki Baha'ita. Safavidihallinnon ubstitutionalisoitu šiialaisuus antoi osaltaan mallia myös nykiselle Iranille. Šiialaisuuden ohella Abbas kunnioitti kuitenkin myös suufilaisten esi-isiensä hautoja Ardabilissä.


title: Abbas I

text: Abbasin yksityiselämää varjosti hänen huonot suhteensa perheeseensä. Hänen setänsä šaahi Isma'il II oli aikanaan määrännyt Abbasin teloitettavaksi, minkä jälkeen Abbas oli aina pelännyt salaliittoja itseään vastaan. Uhan hänen mielessään muodostivaat myös hänen omat poikansa ja olihan hän itsekkin syrjäyttänyt oman isänsä. Poikiensa juonittelun varalta osmaneilta kopioitiin tapa sulkea hallitsijan pojat haaremiin. Tämäkään ei kuitenkaan täysin riittänyt Abbasille, vaan hän myös sokaisi poikansa ja jopa teloitutti yhden heistä. Isänsä ja veljensä hän sokaisi ja pisti vankilaan.


title: Abbas I

text: Kuollessaan vuonna 1629 Abbasilla ei ollut suoraa perillistä, vaan valtaan nousi hänen pojanpoikansa Safi. Safavidien valtakausi kesti Abbasin kuoleman jälkeen vielä lähes vuosisadan ajan, mutta Abbas II:n valtakautta lukuun ottamatta safavidien kausi oli Abbas Suuren jälkeen lamaannuksen aikaa. Abbas musitetaan safavidien valtakunnan pelastamsiesta ja uudistuksistaan, mutta uudistuksissa on toisaalta nähty myös valtakunnan rappeutumisen siemenet.


title: Petri Turunen

text: Petri Turunen (s. 28. huhtikuuta 1977) on suomalainen entinen salibandyn pelaaja. Hän pelasi Kuopion Welhoissa, ennen kuin siirtyi Oulun Luistinseuraan, jossa hän pelasi kahdeksan kautta. Urallaan hän pelasi myös neljä maaottelua tehoin 1+1.


title: L. A. Salava

text: Lauri (Lasse) Alfred Salava (sukunimi vuoteen 1905 Stampel(l)) (8. huhtikuuta 1894 Porvoo – 5. lokakuuta 1955 Helsinki) oli suomalainen kirjailija, toimittaja, kustantaja ja vanhojen kirjojen kauppias.


title: L. A. Salava

text: Salava omisti antikvariaattiliikkeen, ja hän perusti myös 1922 lyhytikäiseksi jääneen Daimon-kustannusliikkeen. Kustannusliike julkaisi syksyn 1922 aikana Gunnar Björlingin runokokoelman "Vilande dag" ja Elmer Diktoniuksen runokokoelman "Hårda sånger". Lisäksi Daimon julkaisi seitsemän vihkoa kaksikielistä "Ultra"-aikakauslehteä.


title: L. A. Salava

text: Omat teoksensa Salava kirjoitti useimmiten ruotsiksi, mutta kaksi niistä ("Philip Pim, kärpästen kruunaamaton kuningas", 1937 ja "Eikenenkään maa", 1942) ilmestyi suomen kielellä.


title: L. A. Salava

text: Salavan päiväkirja alkuvuodelta 1949 löytyi 2000-luvun alussa Fredriksonin lakkitehtaan varastosta, jossa Jyväskylän yliopiston kirjastolla oli ollut tiloja käytössään. Päiväkirja on toistaiseksi tallennettu kirjastoon. Kirjastossa on myös kuusiosaisen Salavan laatiman luettelon "Suomalaisia salanimiä ja nimimerkkejä" käsikirjoitus.


title: Casino (elokuva)

text: Casino on vuonna 1995 ensi-iltansa saanut rikoselokuva. Elokuvan ohjasi Martin Scorsese ja pääosissa ovat Robert De Niro, Joe Pesci ja Sharon Stone.


title: Casino (elokuva)

text:
Casino aiheutti ilmestymisvuonaan paljon huomiota väkivaltaisuudellaan ja kielenkäytöllään.
Elokuvassa käytettiin 422 kertaa "fuck"-sanaa.


title: Casino (elokuva)

text:
Casinon naispääosa-näyttelijä Sharon Stone sai roolisuorituksestaan parhaat arvostelut, ja Stone sai ensimmäisen Golden Globe -voiton vuonna 1996 ja
ensimmäisen Oscar-ehdokkuuden vuonna 1996, Stone hävisi Oscar-ehdokkuuden Susan Sarandonille elokuvassa Kuolemaantuomittu. Elokuva perustuu tositapahtumiin.


title: Casino (elokuva)

text: Elokuva kertoo uhkapelurista ja vedonvälittäjästä Sam "Ace" Rothsteinistä, joka sivutoimenaan tekee yhteistyötä mafian kanssa. Joukko mafiapomoja ostaa Las Vegasista kasinon ja tarjoaa sen johtamista Rothsteinille. Aluksi hän ei oikein haluaisi suostua hommaan, mutta pienen taivuttelun jälkeen ottaa työn vastaan. Kasino toimii näennäisesti lakien puitteissa, mutta suurista rahasummista kuitenkin osa päätyy aina mafiapomojen taskuun. Kasinolla työskentelee myös prostituoitu Ginger, johon Rothstein pian rakastuu. Hän pettyy kun Ginger ilmoittaa ettei tunne ole molemminpuolinen, mutta rahoillaan hän saa järjestettyä Gingerin vaimokseen. Samin ja Gingerin avioliitto on erittäin myrskyinen ja silloin Vegasiin saapuu Rothsteinin kuvioita sekoittamaan vanha tuttu Nicky Santoro, joka kimpaantuu helposti ja on erittäin aggressiivinen.


title: Cell (suoritin)

text: Cell on Sonyn, Toshiban ja IBM:n allianssin "STI:n" kehittämä suoritin, jota käytetään PlayStation 3 -pelikonsolissa.


title: Cell (suoritin)

text: Vuonna 2000, Sony Computer Entertainment, Toshiba ja IBM yhdistivät osaamisensa STI-liittoumaksi (Sony, Toshiba, IBM) suunnitellakseen ja valmistaakseen yhteistyönä Cell-suorittimen.


title: Cell (suoritin)

text:
STI:n suunnittelukeskus avattiin maaliskuussa 2001.
Celliä suunniteltiin yli neljä vuotta. Suunnittelussa käytettiin paranneltuja versioita POWER4-suorittimien kehitystyökaluista. Yli 400 insinööriä kolmesta yrityksestä työskentelivät yhdessä Austinissa, Teksasissa kaikkiaan yhdentoista IBM:n suunnittelukeskuksen kanssa.


title: Cell (suoritin)

text: Vuoden 2000 aikana ja sen jälkeen IBM rekisteröi useita patentteja koskien Cell-arkkitehtuuria, valmistusmenetelmiä ja toimintaympäristöjä. Maaliskuussa 2007 IBM kertoi 65 nanometrin version Cell-suorittimesta olevan tuotannossa East Fishkillissä, New Yorkissa. Prosessori-lehden mukaan Mercury Computer Systems sovittaa IBM:n kanssa piirin tutka- ja visualisointijärjestelmiin .


title: Cell (suoritin)

text: Sonyn, Toshiban ja IBM:n kehittämässä Cell-suorittimessa on yhdeksän 3,2 gigahertsin taajuudella toimivaa RISC-pohjaista ydintä. Ytimistä kahdeksan kappaletta on yksinkertaisempia signaalinkäsittelysuorittimia (SPE, "Synergistic Processing Element"), jotka hoitavat suuren osan laskennasta. Niitä ohjaa yksi yleiskäyttöinen pääprosessori, kaksisäikeinen "POWER Processing Element" (PPE).


title: Cell (suoritin)

text: POWER Processing Unitilla on käytössään 512 kilotavua L2-tason välimuistia ja jokaisella SPE:llä on vastaavasti 256 kilotavua niin sanottua "Local Storagea", josta ne suorittavat ohjelmakoodinsa PPE:n ohjaamina. SPE:t ja PPE on yhdistetty toisiinsa suurikaistaisella "Element Interconnect Busilla".


title: Cell (suoritin)

text: Synergistic Processing Elementeistä yksi on varattu koneen käyttöjärjestelmän ajamiselle ja yksi on kokonaan poissa käytöstä valmistuskustannusten alentamiseksi ja saannin parantamiseksi; jos yksi SPE osoittautuu tehtaalla vialliseksi, voidaan sen sijaan käyttää muita, eikä se haittaa järjestelmän toimintaa muuten. PlayStation 3 on ensimmäinen kuluttajamarkkinoille tarkoitettu laite, jossa käytetään Cell-suorittimia.


title: Cell (suoritin)

text: Cellin seitsemän signaalinkäsittelysuoritinta (SPE) voivat toimia joko yhdessä, tai pelin tekijät voivat koodata ne toimimaan yksilöinä. Esimerkiksi yksi suoritin voidaan koodata hoitamaan fysiikkamallinnusta, toinen taas sotapelin vihollisten tekoälyä. Tällainen ohjelmointi on huhujen mukaan hankalaa, mutta todennäköisesti sen hyödyntäminen lisääntyy tulevaisuudessa. Potentiaalia Cell-prosessorissa kuitenkin riittää, sillä sen teoreettiseksi laskentatehon maksimiksi on väitetty 2,18 TFLOPS. Tällaisiin markkinoinnissa käytettäviin lukuihin on kuitenkin suhtauduttava varauksin.


title: Cell (suoritin)

text: On huomattava, että Cell-suorittimelle on ilmoittettu erikseen "single precision" ja "double precision" -laskentanopeudet. PlayStation 3:n suoritin kykenee 15 GFLOPS:n nopeuteen kaksinkertaisella (double precision) tarkkuudella. Vertailun vuoksi ClearSpeed CSX600 -matematiikkaprosessori saavuttaa kaksinkertaisella tarkkuudella noin 25 GFLOPS, joka on kaksinkertainen 3,00 GHz:n Pentium 4 -suorittimeen verrattuna.


title: Cell (suoritin)

text: Toshiba istuttaa Cell-sirua Cell Tv HDTV- ja mediapalvelimiin ja ensimmäiset teräväpiirtoiset multimedianäytöt tulivat markkinoille syksyllä 2009. Uusi tekniikka mahdollistaa mm useiden kanavien ajamisen samassa näytössä lähetyksessä käytetystä kuvaresoluutiosta riippumatta. Kuvan sävyjä voidaan säätää ohjelmallisesti ja näin parantaa kuvaa ja esimerkiksi vähentää LED-näytön virrankulutusta himmentämällä näyttöä kuvan tummilla alueilla. Näyttötekniikasta tulee ohjelmoitavaa ja laitteen suorituskykyä voidaan parantaa ohjelmallisesti tekniikan kehittyessä. Näin laite voidaan ottaa käyttöön, vaikka tuleva teräväpiirtolähetysstandardi ei olisi vielä valmis, kuten tilanne useimmissa maissa vielä vuonna 2009 on. .


title: Ville Paakonmaa

text: Ville Paakonmaa (oik. Viljo Heikki Paakkunainen) (22. syyskuuta 1913 Kesälahti – 21. helmikuuta 1986) oli suomalainen pienviljelijä ja kirjailija. Paakonmaan pääteos oli 1956 ilmestynyt huutolaispojan elämästä kertonut "Taivas kuvastuu veteen".


title: Ville Paakonmaa

text: Kesälahden Ruokkeen Vakanlahdessa syntyneen Viljo Paakkunaisen isä oli räätäli Heikki Juhonpoika Paakkunainen. Perhe muutti Rajavaaraan Viljon ollessa 12-vuotias. Viljo opetteli räätäliksi isänsä opastuksella ja välillä hän teki myös metsätöitä. Hän opiskeli myös kirjeopiston kautta muun muassa suomen kieltä.


title: Ville Paakonmaa

text: Viljo Paakkunainen lähti 1938 työhön Petsamon nikkelikaivostyömaalle mutta palasi sieltä vähän ennen talvisodan alkua kotiseudulleen. Hän haavoittui talvisodassa ja toivuttuaan vammoistaan meni naimisiin 1940 Eedit Tuunasen kanssa. Jatkosodasta palattuaan Viljo Paakkunainen alkoi viljellä kotitilaansa ja teki sivussa metsätöitä sekä räätälin työtä.


title: Ville Paakonmaa

text: Paakkunainen alkoi kerätä vanhoja kesälahtelaisia sanoja ja sanontoja ja tämän keräystyön yhteydessä hän sai ajatuksen kirjoittaa huutolaispojan elämänvaiheista kertova romaani. Paakkunainen laati romaanin käsikirjoituksen ensin käsin ja kirjoitti sen sitten puhtaaksi naapurista lainatulla kirjoituskoneella. Käsikirjoitus valmistui 1951 ja se kiersi usealla kustantajalla ennen kuin Pellervo-seura päätti kesällä 1955 julkaista sen saatuaan asiasta myönteisen lausunnon professori Unto Kupiaiselta. Teos ilmestyi monien muokkausten ja supistusten jälkeen vuonna 1956 nimellä "Taivas kuvastuu veteen". Romaani valittiin vuoden parhaaksi proosaesikoiseksi ja Viljo Paakkunainen sai kirjan lukeneelta presidentti Urho Kekkoselta henkilökohtaisen kiitoskirjeen.


title: Ville Paakonmaa

text: Paakkunainen julkaisi myöhemmin kaksi romaania sekä yhdessä kirjailijatoverinsa Veikko Haakanan kanssa kaksi nuortenkirjaa. Hän kirjoitti myös novelleja ja runoja joita julkaistiin eri lehdissä, muun muassa Kotipostissa ja Pellervossa. Paakkunaiselta jäi myös 49 käsikirjoituksen verran erilaista julkaisematonta materiaalia.


title: Ville Paakonmaa

text: Pientilan työt ja elatuksen hankkiminen perheelle veivät niin paljon aikaa että kirjoittaminen jäi pääasiassa talvikauteen eikä Paakkunaisella ollut riittävästi aikaa viimeistellä ja hioa töitään joten useat hänen käsikirjoituksensa palasivat kustantajilta. Paakkunaisen taloudellinen tilanne oli niin tiukka että saatuaan 3000 markan apurahan opetusministeriöltä hän joutui käyttämään rahat ostaakseen kattopellit navettansa vuotavan pärekaton korjaamiseen.


title: Älä mussuta!

text: Älä mussuta! on Konvehdinmussuttajat-nimisen rap-duon ensimmäinen ja toistaiseksi ainoaksi jäänyt studioalbumi. Se julkaistiin 12. syyskuuta 2007 Monsp Recordsin kautta. Albumi nousi 38. sijalle Suomen virallisella listalla viikolla 38/2007.


title: Justyna Bąk

text: Justyna Bąk (s. 1. elokuuta 1974 Bilgoraj) on puolalainen kestävyysjuoksija, päämatkanaan 3000 metrin estejuoksu. Bąk on 3000 metrin esteiden entinen maailmanennätysnainen. Ensimmäisen kerran Bąk paransi ennätystä vuonna 2001, jolloin hän juoksi 9. heinäkuuta Nizzassa ajan 9.25,31. Hänen onnistui vielä parantaa ennätystään 5. kesäkuuta 2002 Milanossa ajalla 9.22,29. Alesja Turava rikkoi Bąkin ennätyksen kuitenkin jo seitsemän päivää myöhemmin, 12. kesäkuuta.


title: Matadi–Kinshasa-rautatie

text: Matadi–Kinshasa-rautatie kulkee Kongon demokraattisessa tasavallassa Bas-Kongon provinssissa. Rautatie alkaa Matadin satamasta ja päättyy maan pääkaupunkiin Kinshasaan. Rata rakennettiin 1890–1898 ja sen pituus on 366 kilometriä. Liikenteestä radalla huolehtii ONATRA.


title: Matadi–Kinshasa-rautatie

text: 1880-luvulla tutkimusmatkat ja maan hyväksikäytön Kongon alueella pani toimeen Kongon vapaavaltio, joka hyötyi Kongo-joen tarjoamista vesireiteistä. Mutta Matadin ja Kinshasan välillä joki ei ollut kulkukelpoinen Livingstonen putousten vuoksi. Tavaroiden kuljetus tapahtui kantamalla, mikä ei ollut kovinkaan tehokasta, ja johti helposti kantajien kuolemaan. Siksi tälle reitille päätettiin rakentaa nopeasti rautatie.


title: Matadi–Kinshasa-rautatie

text: Compagnie du Congo pour le Commerce et l'Industrie -yhtiö (CCCI) perustettiin 31. heinäkuuta 1887. Samana päivänä perustettiin myös rautatieyhtiö Compagnie du Chemin de Fer du Congo (CCFC). Rautatien rakentamista johti Albert Thys, jonka mukaan nimettiin myös yksi asema, Thysville. Rautatien toteuttaminen vaati 1 932 ihmisen hengen. Heistä 1 800 oli mustaihoisia ja 132 valkoisia.


title: Matadi–Kinshasa-rautatie

text: Vaikeimmat kohdat rautatien rakentamisessa olivat radan johtaminen ylös Kongo-joen laaksosta, M'pozo-joen kanjonin ylittäminen ja kulku Monts de Cristalia pitkin. Pakkotyöstä ratatyömaalla on kerrottu Joseph Conradin romaanissa "Pimeyden sydän", jossa hän kuvaa tapahtumia, joita hän näki työskennellessään Kongon vapaavaltiossa.


title: Matadi–Kinshasa-rautatie

text: Rautatien rakentaminen alkoi 1890 ja rata valmistui 1898. Radan muutostyöt tehtiin vuosina 1923–1931. Silloin ratatyömaalla työskenteli kymmeniätuhansia työntekijöitä, rangaistusvankeja ja pakkotyöhön otettuja. Kaikkiaan 7 000 ihmistä menetti henkensä näinä vuosina.


title: Matadi–Kinshasa-rautatie

text: Rautatien rakentamisessa ilmenneistä teknisistä ja taloudellisista vaikeuksista huolimatta se osoittautui pian kannattavaksi, pääasiassa norsunluun ja kumin kuljettamisesta saatujen tulojen vuoksi.


title: Barry Gordon

text: Barry Gordon (s. 21. joulukuuta 1948 Brookline, Massachusetts, Yhdysvallat) on yhdysvaltalainen näyttelijä, joka oli Screen Actors Guildin puheenjohtaja vuosina 1988–1995.


title: Barry Gordon

text: Gordon tuli tunnetuksi lapsinäyttelijänä ja sai ensimmäisen roolinsa 7-vuotiaana elokuvassa Minkäpä tyttö sille voi. Vuotta myöhemmin hän teki ensiesiintymisen myös televisiosarjassa Sally, jonka jälkeen Gordon on vieraillut useissa televisiosarjoissa, kuten Startime, Hitchcock esittää, Summer Playhouse ja Teho-osasto. Parhaiten hänet muistetaan roolistaan elokuvassa A Thousand Clowns.


title: Barry Gordon

text: Gordon teki uransa aikana useita äänirooleja, joista tunnetuimmat ovat 1980-luvulla Donatello ja Bebop animaatiosarjassa Turtles – mutanttikilpikonnat. Muita animaatioita olivat muun muassa Jetsonit, Hai Harvahammas, Smurffit, Snorkkelit, Mainiot murkkulaiset ja Varjoankka.


title: Barry Gordon

text: Näyttelijän uransa jälkeen Gordon on työskennellyt radiojuontajana, Ohjelmassa Barry Gordon from Left Field, hän keskustelee politiikasta, viihteestä ja muista päivän uutisotsikoista.


title: Katujen laki

text: Katujen laki ("Out for Justice") on vuonna 1991 ensi-iltansa saanut toimintaelokuva. Elokuvan ohjasi John Flynn ja pääosassa on Steven Seagal. Saksassa tunnetaan myös nimellä "Brooklyn Massaker". Elokuva tuotti Yhdysvalloissa noin 40 miljoonaa dollaria. Suomessa elokuvan ensi-ilta pidettiin 9. elokuuta 1991.


title: Katujen laki

text: Gino Felino on kovia otteita käyttävä poliisi, jolla on avioeropaperit menossa ja pojan kanssa pitäisi viettää vapaa-aikaa. Vapaa-aika pojan kanssa keskeytyy sillä Gino saa uuden tehtävän kun liipaisinherkkä rikollinen Richie Madano on listinyt Ginon ystävän. Tästähän Gino ei pidä vaan lähtee kostoretkelle.


title: Tip O’Neill

text: Thomas Philip "Tip" O'Neill Jr. (s. 9. joulukuuta 1912 – 5. tammikuuta 1994) oli yhdysvaltalainen poliitikko ja edustajainhuoneen puhemies vuosina 1977–1987.


title: Tip O’Neill

text: O'Neill valittiin vuonna 1936 demokraattien edustajana Massachusettsin osavaltion edustajainhuoneeseen ja 1952 Yhdysvaltain edustajainhuoneeseen. Hän arvosteli avoimesti presidentti Lyndon B. Johnsonia ja Vietnamin sotaa, mikä teki hänestä suositun, toisin kuin monesta muusta sotaa vastustaneesta poliitikosta. Hän kuoli vuonna 1994.


title: Bloodsport – viimeiseen asti

text: Bloodsport – viimeiseen asti () on vuonna 1988 ensi-iltansa saanut toimintaelokuva. Elokuvan ohjasi Newt Arnold ja pääosassa on Jean-Claude Van Damme, joka nousi kuuluisuuteen elokuvan myötä. Elokuva perustuu löyhästi Frank Duxin tosielämän tapahtumiin Bahamalla käytyihin salaisiin kamppailuturnauksiin. Tapahtumien todenperäisyys on kuitenkin hyvin kyseenalainen. Dux myös vastasi elokuvan taistelukohtausten koreografiasta.


title: Bloodsport – viimeiseen asti

text: Elokuva kertoo kanadalaissyntyisestä Yhdysvaltain armeijan upseerista Frank Duxista, joka on harjoitellut nuoruudestaan lähtien ninjutsua Senzo Tanakan opissa. Kunnioittaakseen kuolemaisillaan olevaa mestariaan Dux lähtee armeijan kielloista huolimatta Hongkongiin ja osallistuu siellä vaaralliseen Kumite-turnaukseen. Turnauksessa hän ystävystyy toisen yhdysvaltalaisen ottelijan Ray Jacksonin kanssa, joka edustaa turnauksessa vale tudoa.Elokuvan käsikirjoitus sai alkunsa Lettichin ja Duxin välisestä keskustelusta, jossa Dux mainitsi olleensa muutaman kerran mukana turnauksessa nimeltä Kumite, jota kutsuttiin lempinimellä Bloodsport. Tämä sai Lettichin kiinnostumaan tekemään aiheesta käsikirjoituksen, joka liittyisi salaiseen kamppailuturnaukseen. Myöhemmin tuottaja Mark DiSalle pyysi Lettichiä tekemään hänelle käsikirjoituksen halvalla, jonka aiheena oli Kickboxer. Lettich kuitenkin tarjosi hänelle oman ideansa tehdä elokuva nimeltä Bloodsport, josta elokuvan käsikirjoitus sai alkunsa.


title: Bloodsport – viimeiseen asti

text: Pääroolia varten tuottaja DiSalle oli koe-esiinyttänyt satoja näyttelijöitä, joista hän lopuksi valitsi Van Dammen. Hän oli esitellyt itsensä ja karatepotkunsa beverlyhillsiiläisen ravintolan edessä tuottaja Menahem Golanille. Golan kiinnostui hänestä ja kutsui tapaamiseen myöhemmälle päivälle toimistoonsa. Paikan päällä Golan antoi Van Dammelle Bloodsportin käsikirjoituksen.


title: Bloodsport – viimeiseen asti

text: Myös elokuvan käsikirjoittaja Lettich oli huomannut Van Dammen elokuvassa "Haastaja" ja pyysi Frank Duxia huomioimaan näyttelijän, joka Lettichin mielestä muistutti Duxia nuorena.


title: Bloodsport – viimeiseen asti

text: Vuonna 1985 aloitetut kuvaukset saatettiin päätökseen samana vuonna, mutta elokuvan tuottaja Golan katsoin sen olleen niin huono, että päätti hyllyttää elokuvan julkaisua. Myös käsikirjoittaja Lettich ja Dux olivat samaa mieltä, ettei elokuva ollut hyvä ensimmäisellä kerralla. Lähes kahden vuoden jälkeen Van Damme kuitenkin pyysi tuottajia tekemään elokuvan uudelleen ja oli itse leikkaamassa elokuvan lopputuotoksen. Kuvaukset siirrettiin hongkongiin, jossa se kuvattiin noin 1,5 miljoonan dollarin budjetilla. Uudistettu versio oli myös tuottaja Menahem Golanin mieleen, jonka myötä elokuva sai ensi-iltansa vuoden 1988 alussa.


title: Britannicus

text: Tiberius Claudius Caesar Britannicus (12. helmikuuta 41 – 11. helmikuuta 55) oli Rooman keisarin Claudiuksen ja hänen kolmannen vaimonsa Messalinan poika. Hänet nimitettiin kruununperilliseksi heti syntyessään. Claudius oli tuolloin hallinnut alle kuukauden.


title: Britannicus

text: Vuonna 43 senaatti halusi antaa Claudiukselle arvonimen "Britannicus" Britannian valtauksen jälkeen, mutta tämä ei halunnut ottaa tätä vastaan itse vaan antoi sen pojalleen.


title: Britannicus

text: Messalinan kuoli vuonna 48 juoniteltuaan Claudiusta vastaan. Britannicus oli vielä lapsi ja Claudiuksen valta-asema oli heikko. Claudius meni naimisiin Augustuksen lapsenlapsen lapsen Agrippina nuoremman kanssa ja adoptoi tämän pojan Neron, joka nimitettiin myös kruununperilliseksi.


title: Britannicus

text: Claudius kuoli 13. lokakuuta 54 ja Nero antoi murhata Britannicuksen 11. helmikuuta 55.


title: Kalle Rouni

text: Kalle Fredrik Rouni, vuoteen 1925 Roos (7. maaliskuuta 1898 Pohjois-Pirkkala – 21. lokakuuta 1962 Helsinki) oli suomalainen näyttelijä, ohjaaja ja teatterinjohtaja.


title: Kalle Rouni

text: Kalle Rounin vanhemmat olivat sähkömestari Kalle August Rouni ja Lyydia Maria Stenholm. Rouni tuli ylioppilaaksi 1919, suoritti Suomen Näyttämöopiston 1923 ja valmistui filosofian kandidaatiksi 1925. Hän teki opintomatkoja Keski-Eurooppaan ja Moskovaan. Rouni näytteli ja toimi teatterinjohtajana Tampereella ja Porissa, kunnes hänet löydettiin johtajaksi Turun Teatteriin. Helsingin kansanteatterissa Rouni työskenteli ohjaaja-näyttelijänä 1936-1945 ja teki sitten omia kiertuieta, joskin vuonna 1949 hän oli vielä Radioteatterin ja Punaisen Myllyn näyttelijä. Vuosina 1951–1952 Rouni oli mukana Aku Korhosen "Luulosairas"-kiertueella.


title: Kalle Rouni

text: Rouni näytteli kaikkiaan 33 elokuvassa. Jokaisessa elokuvassa hänellä oli pieni rooli. Hänen tunnetuin roolinsa oli August Ahlqvist kirjailija Aleksis Kiven elämän pohjalta tehdyssä elokuvassa "”Minä elän”" (1946). Rounilla oli hieman suurempia rooleja elokuvissa "Erehtyneet sydämet" (1944), "Lakeuksien lukko" (1951) ja "Rovaniemen markkinoilla" (1951). Hän ohjasi itse yhden elokuvan, Martin Söderhjelmin kanssa tehdyn elokuvan "Rakkautensa uhri" (1945). Rouni kuoli äkilliseen sairauteen 64-vuotiaana 21. lokakuuta 1962 Helsingissä. Samana vuonna ilmestyi Rounin viimeinen elokuva, torsoksi jäänyt "Se alkoi omenasta".


title: Haastaja (vuoden 1986 elokuva)

text: Haastaja ("No Retreat, No Surrender") on vuonna 1986 ensi-iltansa saanut toimintaelokuva. Elokuvan ohjasi Corey Yuen ja sen pääosassa ovat Kurt McKinney ja J. W. Fails, sekä sivuosassa Ron Pohnel ja Jean-Claude Van Damme. Taistelukohtausten koreografiasta vastasivat Hoi Mang ja elokuvan ohjannut Corey Yuen.


title: Haastaja (vuoden 1986 elokuva)

text: Elokuva kertoo Jasonista joka harrastaa karatea. Jason on pienestä pitäen ihaillut Bruce Leetä ja elätteleekin toiveita siitä että hänestä tulisi joskus yhtä kova kamppailulajien mestari ja että hän voisi kostaa neuvostoliittolaiselle rikollisliigalle, joka rampautti Jasonin isän. Jason muuttaa uudelle paikkakunnalle, eikä hänellä ole kuin yksi kaveri, R. J. Kaikki muut kiusaavat Jasonia.


title: Haastaja (vuoden 1986 elokuva)

text: Jason kokee jotain aivan ihmeellistä, kun Bruce Leen haamu ilmestyy Jasonille ja ryhtyy opettamaan häntä. Jasonin taistelutaidot laajenevat uskomattomalle tasolle ja lopulta hän kohtaa Ivan Krashinskin (Jean-Claude Van Damme), hänen isänsä rampauttajan.


title: Haastaja (vuoden 1986 elokuva)

text: Elokuva kuvattiin Seattlessa.


title: Haastaja (vuoden 1986 elokuva)

text: Elokuva tuotti Yhdysvalloissa yhteensä yli 4,6 miljoonaa dollaria. Se oli Yhdysvalloissa parhaimmillaan toukokuussa 16-18. päivinä viikonlopun kahdeksanneksi tuottoisin elokuva.


title: Pirri

text: José Martínez Sánchez eli Pirri (s. 11. maaliskuuta 1945 Ceuta, Espanja) on espanjalainen entinen jalkapalloilija, joka pelasi valtaosan urastaan Real Madridissa.


title: Pirri

text: Pirri oli pelipaikaltaan libero tai puolustava keskikenttäpelaaja. Hän syntyi Pohjois-Afrikassa Espanjalle kuuluvassa Ceutan kaupungissa ja aloitti jalkapalloilun paikallisseuroissa Imperio de Riffien, Sociedad Deportiva Ceuta ja Atlético de Ceuta. Vuonna 1963 hän muutti opintojen perässä Granadaan ja pelasi kaudella 1963–1964 kaupungin joukkueessa Granada CF:ssä. Hyvät otteet toivat paikan Espanjan amatöörimaajoukkueessa ("selección de aficionados") ja myös uudelleenrakennustilassa ollut Real Madrid kiinnostui pelaajasta.


title: Pirri

text: Pirri liittyikin Real Madridin kokoonpanoon kesällä 1964 ja edusti seuraa tulevat 16 kautta. Hän debytoi Espanjan pääsarjassa Primera Divisiónissa 8. marraskuuta 1964 klassikko-ottelussa Barcelonaa vastaan. Madridin 4–1-voittoon päättyneessä ottelussa hän pelasi numerolla 10 ja korvasi edellisessä ottelussa ulosajetun Ferenc Puskásin. Pirri kuului täysin espanjalaisista pelaajista koostuneeseen niin sanottuun "Ye-yé"-sukupolveen, joka voitti seuran kuudennen Euroopan cupin vuonna 1966. Tämän lisäksi hän oli mukana voittamassa kymmentä Espanjan pääsarjamestaruutta ja neljää Espanjan cupia. Pirri tunnettiin hyvin taistelutahtoisena pelaajana ja hän muun muassa pelasi solisluu murtuneena Espanjan cupin loppuottelussa vuonna 1968, josta hyvästä hänet palkittiin "Laureadalla". Se on Real Madridin suurin pelaajilleen myöntämä kunnianosoitus, jonka sittemmin vain Gregorio Benito on saanut vastaanottaa.


title: Pirri

text: Espanjan A-maajoukkueessa Pirri pelasi 41 ottelua ja teki 16 maalia. Hän kuului joukkueen kokoonpanoon vuosien 1966 ja 1978 MM-kilpailuissa.


title: Pirri

text: Pelaajauransa kaksi viimeistä kautta 1980–1982 Pirri edusti meksikolaista Pueblaa. Meksikossa hän sai päätökseen lääkärinopintonsa ja palattuaan Espanjaan hän liittyi Real Madridin lääkintähenkilökuntaan. Vuosina 1996–2000 Pirri toimi Real Madridin urheilutoimenjohtajana. Hän on ollut naimisissa näyttelijä Sonia Brunon kanssa vuodesta 1969.


title: Lego Star Wars: The Video Game

text: Lego Star Wars: The Video Game on Traveller’s Talesin ja Giantin kehittämä sekä Eidos Interactiven ja LucasArtsin huhtikuussa 2005 julkaisema toimintaseikkailupeli, joka perustuu George Lucasin "Tähtien sota" -elokuvasarjan uudempaan trilogiaan "", "", "" sekä Lego Star Wars -lelusarjaan. Peli ilmestyi hieman ennen "Sithin koston" ensi-iltaa. Pelistä tuli huippusuosittu ja se on voittanut monia eri palkintoja.


title: Lego Star Wars: The Video Game

text: Vuonna 2006 ilmestynyt jatko-osa, "", perustuu vanhempaan trilogiaan ("Tähtien sota", "Imperiumin vastaisku", "Jedin paluu"). Sarjan kolmas osa, maaliskuussa 2011 julkaistu "", keskittyy "" -televisiosarjan tapahtumiin.


title: Lego Star Wars: The Video Game

text: Pelaajan tehtävänä on ohjata Lego-hahmoja eteenpäin tasohyppelytyyliin ja ratkoa pulmanratkaisutehtäviä. Pulmanratkaisuissa yleensä yritetään saada silta tai ovi avatuksi ja edetä kentässä eteenpäin. Pelaajalla on pelissä käytössä useita hahmoja, joita kaikkia tarvitaan kentässä: sädeaseilla varustetut hahmot voivat avata portteja ja kiivetä köysillä korkeisiin paikkoihin, jedi- ja sith-hahmot voivat siirtää tavaroita ja työntää droideja Voiman avulla ja lapsihahmot voivat ryömiä alueille, jonne tavalliset hahmot eivät pääse. Pelaaja saa käyttöön myös hahmoja, jotka voivat hypätä korkeammalle kuin muut (esimerkiksi Jar Jar Binks). Hahmoja pelissä on 56. Pelin 18 kenttää on jaettu kolmeen episodiin; "Pimeä uhka", "Kloonien hyökkäys" ja "Sithin kosto", sekä bonustaso jonka saa avattua kun on saanut jokaisesta kentästä "True Jedi"- mittarin täyteen. Kenttien välissä on hauskoja Lego-videoklippejä elokuvasta, jossa kuvataan juonet yksinkertaisesti ja nopeasti. Videot esiintyvät vain tarinatilassa. Pelin läpäisy ei vie kovinkaan paljon aikaa, mutta peli sisältää myös vapaan pelin -muodon, jossa voi etsiä kentän kaikki salaisuudet (minikit-kanisterit ja salaiset alueet) ja pelata millä tahansa avatulla hahmolla. Peli sisältää myös kaksinpelin, joka toimii Drop in/Drop Out -tekniikalla, eli toinen pelaaja voi hypätä tai poistua pelistä milloin vain. Kaksinpeliin siirtyessä peli ei muutu jaetuksi ruuduksi vaan molemmat pelihahmot ovat samalla ruudulla.


title: Lego Star Wars: The Video Game

text: Lego-nupit ovat pelin valuutta, joita löytyy kaikkialta tasoista. Ne voivat olla esillä jo ennestään, mutta niitä tulee esiin myös jos rikkoo jonkin Lego-muodostelman tai käyttää Voimaa johonkin esineeseen. Nuppeja on neljä erilaista: hopeinen (10), kultainen (100), sininen (1,000) ja purppura (10,000). Kun kerää kentästä tarpeeksi Lego-nuppeja, saa yllä olevan True Jedi -mittarin täyteen. Kun kaikkien kenttien mittarit ovat täynnä, avautuu bonustaso. Pelihahmon terveyttä parantavia sydämiä saa rikkomalla Lego-muodostelmia tai tuhoamalla vihollishahmon. Minikit-kanisterit ovat valkoisen näköisiä Lego-tankkeja, joita on ripoteltu salaisiin paikkoihin eri puolelle tasoa. Pelaajan löytäessä tasosta kaikki kymmenen, rakentuu salainen Lego-kulkuneuvo, joka perustuu johonkin "Tähtien sota" -kulkuneuvoon. Kulkuneuvoa voi käydä ihailemassa Dexterin kuppilan ulkopuolella.


title: Henrik Flanderilainen

text: Henrik Flanderilainen (noin 1174 – 1216) oli Konstantinopolin latinalaisen keisarikunnan keisari vuosina 1205–1216. Henrikin vanhemmasta veljestä Balduin I:stä tuli ensimmäinen latinalainen keisari neljännen ristiretken aikana. Henrikistä tuli tämän jälkeen uuden keisarikunnan merkittävimmistä henkilöistä.


title: Henrik Flanderilainen

text: Kun Balduin joutui vangiksi Adrianopelin taistelussa huhtikuussa 1205 valittiin Henrik valtakunnan hallitsijaksi. Balduinin kuoltua 20. elokuuta 1205 Henrik julistettiin keisariksi. Henrik taisteli hallituskautensa aikana Bulgarian tsaaria Kalojania ja Nikaian keisarikunnan Theodoros I Laskarista vastaan. Henrik kuoli 11. kesäkuuta 1216 eräiden lähteiden mukaan bulgarialaisen vaimonsa Marian myrkyttämänä.


title: Sonic Bloom Entropica Profilica

text: Sonic Bloom Entropica Profilica on brittiläisen Solar Questin nimellä Entropica vuonna 1994 julkaisema albumi. Albumin musiikki koostuu rytmittömästä ambientista ja on alun perin sävelletty osana Solar Questin live-esiintymisiä.


title: Sonic Bloom Entropica Profilica

text: Albumin julkaisi levy-yhtiö SSR Records, joka julkaisi 1990-luvun alkupuolella myös Solar Questin esikoisalbumin, Orgshipin, sekä useita muita sen levyjä.


title: Sonic Bloom Entropica Profilica

text:
Levykotelon takakannessa on albumin äänimaailmaa kuvaava teksti:
To be used with caution...
These are not sounds...
They are seeds...
Plant one in ambient space
and marvel at its growth.


title: Sonic Bloom Entropica Profilica

text: Generated by Solar Quest


title: Kaukana kaikesta

text: Kaukana kaikesta () on kanadalainen tilannekomedia, jota on tuotettu vuodesta 2004. Sarja kertoo kuvitteellisen Saskatchewanissa sijaitsevan pikkukaupungin, Dog Riverin, arjesta. Sarjan on luonut Brent Butt. Sarja on palkittu useilla kanadalaisilla "Canadian Comedy Awards" ja "Gemini" -palkinnoilla.


title: Kaukana kaikesta

text: Sarjan päähenkilöt ovat:


title: Luonnonmaantiede

text: Luonnonmaantiede on maantieteen ja tarkemmin yleismaantieteen osa-alue, joka keskittyy tutkimaan maapallon luontoa ja avaruutta ihmisen toiminnasta riippumattomana kokonaisuutena. Luonnonmaantiede käyttää hyväkseen aluemaantieteessä saatuja havaintoja ja pyrkii selittämään niitä ja luonnonilmiöiden syy-yhteyksiä. Huolimatta luontoon ilman ihmistä keskittyvästä lähtökohdasta, ihminen on otettava huomioon mm. eroosiovoimana. Viime aikoina on alettu selvitellä yhä enemmän myös ihmisen ja luonnon välisiä vuorovaikutuksia.


title: Luonnonmaantiede

text: Luonnonmaantiede tutkii erillisinä kokonaisuuksina ilmastoa (klimatologia), veteen liittyviä alueellisia ilmiöitä (hydrogeografia), maanpinnan muotoja ja maan rakennetta (geomorfologia) sekä eliöiden levinneisyyttä maapallolla (biogeografia). Biogeografia jakaantuu edelleen kasvien levinneisyyttä tutkivaan geobotaniikkaan eli kasvimaantieteeseen ja eläinten levinneisyyttä tutkivaan zoogeografiaan tai geozoologiaan eli eläinmaantieteeseen. Silloin tällöin klimatologia, hydrogeografia ja geomorfologia ryhmitellään fyysisen maantieteen alaluokiksi, jolloin luonnonmaantiede jakaantuu ainoastaan fyysiseen maantieteeseen ja eliömaantieteeseen.


title: Robert Kral

text: Robert J. Kral (s. 5. heinäkuuta 1967 Medindee Adelaide) on australialainen Annie-palkittu säveltäjä, joka tunnetaan parhaiten televiosiosarjojen sävellyksistään ja erityisesti "Buffy, vampyyrintappaja"-sarjan myötä, jossa hän sävelsi sarjan musiikkia viiden tuotantokauden verran.


title: Robert Kral

text: Hänen musiikkiaan kuullaan muun muassa televisiosarjoissa "Buffy, vampyyrintappaja", "Jake 2.0", "Angel" ja "Repe Sorsa on Duck Dodgers".


title: Aqua Blue

text: Aqua Blue on Tommi Läntisen Tom Dozen -nimellä ainoaksi jäänyt albumi. Se julkaistiin vuonna 1982.


title: Aqua Blue

text: Kaikki kappaleet säveltänyt Ralf Örn ja sanoittanut Jaana Rinne, ellei toisin mainittu.


title: Swazi-Beat

text: Swazi-Beat on Tommi Läntisen johtaman Rin Tin Tin -yhtyeen ainoaksi jäänyt albumi. Se julkaistiin vuonna 1984.


title: Swazi-Beat

text: Kaikki kappaleet ovat Tommi Läntisen käsialaa, ellei toisin mainita.


title: Paranoid Aliens

text: Paranoid Aliens on Solar Questin vuonna 1996 julkaistu studioalbumi. Sen julkaisi sveitsiläinen Illegal Records ja Japanin markkiniolle Tachyon International.


title: Paranoid Aliens

text: Levyn musiikki koostuu ambientista, tranceta ja downtempota ja sen jatkuvana teemana on avaruusseikkailu.


title: Yrjö Jahnsson

text: Yrjö Waldemar Jahnsson (28. heinäkuuta 1877 Turku – 11. toukokuuta 1936 Helsinki) oli suomalainen taloustieteilijä ja professori.


title: Yrjö Jahnsson

text: Jahnssonin vanhemmat olivat filosofian tohtori ja lyseonlehtori Adolf Waldemar Jahnsson ja Ida Sofia Magdalena Helander. Hän pääsi ylioppilaaksi Turun suomalaisesta lyseosta 1895 ja suoritti filosofian kandidaatin tutkinnon 1898 pääaineinaan historia ja filosofia. Jahnsson väitteli tohtoriksi 1907, väitöskirjan nimenä oli "Tutkimuksia Suomen kansantaloustieteen historiasta vuosina 1820–1860".


title: Yrjö Jahnsson

text: Jahnsson toimi Tilastollisen päätoimiston aktuaarina 1907–1910, Helsingin yliopiston kansantaloustieteen dosenttina 1909–1911 ja Teknillisen korkeakoulun kansantaloustieteen professorina 1911–1936. Jahnsson ohitti valinnassa valituskierroksen jälkeen samaa professorin virkaa vt:nä hoitaneen Heikki Renvallin. Tämä aiheutti närkästystä perustuslaillisissa piireissä, joihin Renvall kuului, ja eristi Jahnssonin suomalaisten taloustieteilijöiden piiristä.


title: Yrjö Jahnsson

text: Jahnsson alkoi myös toimia liike-elämässä ja perusti tiilitehtaan, joka meni kuitenkin konkurssiin 1914. Monet hänen akateemisista ystävistään olivat toimineet tehtaan lainojen takaajina, ja konkurssi rikkoi heidän välinsä Jahnssoniin. Suomen itsenäistyttyä Jahnssonit alkoivat ostaa edullisesti velkaisia vuokratalokiinteistöjä Helsingistä, ja tällä kertaa liiketoimet sujuivat paremmin, sillä 1920- ja 1930-luvuilla asuinkiinteistöjen tuotto sijoitetulle pääomalle oli hyvä.


title: Yrjö Jahnsson

text: Vuonna 1924 Jahnsson perusti Helsinkiin yksityisen 8-luokkaisen oppikoulun (Helsingin suomalainen yksityislyseo), jonka tarkoituksena oli parantaa suomenkielisten lasten koulunkäyntimahdollisuuksia. Muutamaa vuotta myöhemmin 1927 Jahnsson oli perustamassa Suomen ja koko Euroopan ensimmäistä aikuisille tarkoitettua iltaoppikoulua. Tämä "Helsingin yksityislyseon iltalinja" säilyi lajissaan ainoana Suomessa lähes 20 vuoden ajan.


title: Yrjö Jahnsson

text: Jahnsson tuli tunnetuksi 1920- ja 1930-luvulla silloin harjoitetun talouspolitiikan arvostelijana. 1930-luvun lamavuosina Jahnsson suositteli ekspansiivista keynesiläistyyppistä kasvupolitiikkaa, joka olisi perustunut julkisiin investointeihin, ja tullien käyttämistä maksutaseen tasaajana. Tämä oli vastoin silloista Risto Rytin johtaman Suomen Pankin harjoittamaa tiukkaa korko- ja rahapolitiikkaa. Kun kotimarkkinoilla kapasiteetti oli vajaakäytössä, voitaisiin Jahnssonin mielestä lisätä rahamäärää ilman että se aiheuttaisi inflaation uhkan. Suomen Pankki olisi voinut lisätä kotimaisia investointeja korkopolitiikalla tai sitten suoralla luotonannolla elinkeinoelämälle tai julkisiin investointeihin.


title: Yrjö Jahnsson

text: Jahnsson julkaisi vuodesta 1929 talouspoliittisia artikkeleitaan pääosin pikkulehdissä. Koska hänen ajatuksensa eivät vastanneet tuon ajan virallista talouspoliittista ajattelua, hän ei saanut julkaistua niitä pääkaupungin valtalehdissä Helsingin Sanomissa, Hufvudstadsbladetissa, Uudessa Suomessa eikä Kauppalehdessä. Jahnsson piti esitelmän Kansantaloudellisessa yhdistyksessä 4. maaliskuuta 1931, mutta kuulijakunta ei tällöinkään ollut vastaanottavaista. Helsingin yliopiston professori Ernst Nevanlinna kommentoi Jahnssonin esitelmää näin:


title: Yrjö Jahnsson

text: Jahnssonin vastustajat olivat Helsingin yliopistossa ja Suomen Pankissa. Jahnsson itse nimitti artikkeleissaan Suomen Pankin pääjohtajaa Risto Rytiä ja pankkivaltuusmiesten puheenjohtajaa professori Ernst Nevanlinnaa ja valtuusmiesten varapuheenjohtajaa Väinö Tanneria sekä johtokunnan jäsentä Kyösti Kalliota puolueiden pyhiksi kissoiksi. Aikoinaan muinaiset persialaiset olivat kantaneet kissoja sylissään lähtiessään sotaan egyptiläisiä vastaan. Kissa oli Egyptissä pyhä eläin, ja egyptiläisten vastarinta oli näin lamautettu. Jahnssonin mielestä edellä mainitut poliitikot olivat Suomen Pankin politiikassa samassa tehtävässä ja lamauttivat puolueidensa halun vastustaa Suomen Pankin rahapolitiikkaa.


title: Yrjö Jahnsson

text: Jahnsson oli myös innokas suomalaisuusmies, ja talouspolitiikan alalla hän arvosteli Suomen elinkeinoelämää hallinneita ruotsalaispiirejä siitä, että nämä olivat kiinnostuneita vain viennin edistämisestä. Jahnssonin ajatukset saivat vastakaikua pulaliikkeiden taholta, ja hän asettui yhdessä vaimonsa kanssa Maalaisliiton kansanedustajaehdokkaaksi vuoden 1933 eduskuntavaaleissa, mutta jäi kuitenkin valitsematta. Vuonna 1934 Jahnsson kutsui ruotsalaisen taloustieteilijä Gunnar Myrdalin esitelmöimään Suomeen perustamansa "Talouspoliittisen kerhon" tilaisuuteen.


title: Yrjö Jahnsson

text: Jahnsson meni naimisiin 1906 Hilma Gabriella Häggin (1882–1975) kanssa. Yrjö ja Hilma Jahnsson olivat lapsettomia, ja Yrjö Jahnssonin kuoleman jälkeen kouluneuvos Hilma Jahnsson lahjoitti heidän omaisuutensa 1954 perustetun Yrjö Jahnssonin säätiön peruspääomaksi. Yrjö Jahnssonin sisaruksia olivat opettaja, kansanedustaja Alli Kallioniemi, rehtori, opetusneuvos Aarne Kallioniemi sekä eduskunnan pikakirjoittaja Kaarlo Kallioniemi. Pappi, kirjailija ja opettaja Evald Ferdinand Jahnsson oli hänen setänsä.


title: Sèvres

text: Sèvres ( ) on Ranskan Île-de-Francen alueen kunta Pariisin lounaisella esikaupunkialueella Hauts-de-Seinen departementissa. Se sijaitsee 9,9 km Pariisin keskustasta. Kunnassa on arviolta 23 206 asukasta (vuonna 2014) ja sen pinta-ala on 3,91 neliökilometriä.


title: Sèvres

text: Kaupungissa harjoittaa posliinintuotantoa Manufacture nationale de Sèvres, joka valmistaa maineikasta Sèvres-posliinia.


title: Sèvres

text: Ympärysvallat ja Osmanien valtakunta solmivat ensimmäisen maailmansodan jälkeen Sèvresissä rauhansopimuksen.Sèvresissä sijaitsee Transilien Paris–Montparnassen lähiliikenteen Sèvres–Rive Gauche -asema. Siellä on myös Transilien Paris–Saint-Lazare'n lähiliikenteen Sèvres–Ville d'Avray -asema.


title: Sèvres

text: Sèvresissä sijaitsee 2004 perustettu puhallusputkiammunnan järjestö.


title: Menolippu Mombasaan

text: Menolippu Mombasaan on vuonna 2002 ensi-iltansa saanut Hannu Tuomaisen ohjaama suomalainen nuorten draamaelokuva. Sen pääosissa ovat Antti Tarvainen, Joonas Saartamo ja Johanna Rönnlöf.


title: Menolippu Mombasaan

text: Elokuvan tunnuskappale on ”Mombasa”, josta coverversion esittää Denigrate.


title: Menolippu Mombasaan

text: Antti Tarvaisen esittämä Pete on lahjakas kitaristi, jolle avautuu mahdollisuus saada kesäksi paikka yhtyeessä "No Future". Pete väittää aikovansa käyttää kesän lukemiseen, sillä ylioppilaskirjoitukset ovat edessä. Yhtyeen keulahahmo epäilee, onko Pete mukana kuvassa, sillä juttu on "No Future". Jos Pete ei sitä tajuaisi, se olisi "PV".


title: Menolippu Mombasaan

text: Myöhemmin Pete on esiintymässä toisen yhtyeen kanssa musiikinopettajien virityspäivillä. Hän saa yllättäen sairauskohtauksen ja tuupertuu lavalle. Tutkimuksissa hänellä todetaan syöpä. Peten puhelin soi hänen saapuessaan syöpäsairaalaan vanhempiensa saattamana. Soittaja on "No Future". Pete vastaa ja toteaa masentuneena tilanteen olevan "no future", äiti kuitenkin sieppaa puhelimen todeten, ettei sairaalassa tarvita kännykkää.


title: Menolippu Mombasaan

text: Huonetoverikseen Pete saa parantumattomasti sairaan Jusan (Joonas Saartamo), joka tekee aluksi Petelle melkoisen jekun teeskentelemällä olevansa virolainen opiskelija. Hän hyvittelee tekoaan "pehmentämällä" Peten heräämistä leikkauksen jälkeen soittamalla 1970-luvun iskelmää Mombasa ja liimaamalla bikinityttöjen kuvia huoneeseen. Jusa kertoo ainoiksi tavoitteikseen ennen vääjäämätöntä kohtaloaan harrastaa seksiä, ajaa autoa, juoda alkoholia ja käydä Mombasassa. Matkarahat hän saisi opiskelua varten säästetyistä varoista täyttäessään 18 vuotta.


title: Menolippu Mombasaan

text: Pojat hankkivat viinaa ja viettävät sairaalassa syntymäpäivää. Yhtäkkiä he päättävät häipyä sairaalasta, kukaties Mombasaan. Pete ei ole ajatuksesta kovin innostunut, mutta Jusa saa taivuteltua Peten suostumaan matkalle Mombasaan, kunhan ensin käydään Lapissa tapaamassa kesätöihin lähtenyttä Kataa. Kata palaa poikien mukana etelään lainaksi saadulla autolla. Jusan tila heikkenee matkan aikana nopeasti ja aikaa on jäljellä vähän. Hän kuitenkin saavuttaa tavoitteensa, sillä Katan kanssa hän viettää hellän hetken ennen kuin hän menehtyy Yyterin hiekkarannoille. Peten syöpähoidot tuottavat tulosta ja hän juhlii 18-vuotissyntymäpäiviään syksyllä. Lopussa hän soittaa "No Future Todayn" kanssa kappaleen "Mombasa".


title: Annie-gaala 1994

text: Annie-gaala 1994 oli 22. kertaa järjestetty palkintogaala, jossa Yhdysvaltain ASIFA-Hollywood jakoi vuotuiset Annie-palkinnot vuoden 1994 parhaille animaatioille. Gaala järjestettiin 12. marraskuuta 1994 ATAS Plaza-teatterissa Los Angelesissa, Kaliforniassa.


title: Annie-gaala 1994

text: Pääluokkien ehdokkaat ja voittajat (lihavoituna):


title: Peter Grünberg

text: Peter Grünberg (18. toukokuuta 1939 Plzeň, Böömin–Määrin protektoraatti – 7. huhtikuuta 2018) oli saksalainen fyysikko, joka tunnetaan löytämästään suuri magnetoresistanssi -ilmiöstä. Grünbergille myönnettiin vuonna 1988 löytämästään ilmiöstä Nobelin fysiikanpalkinto vuonna 2007. Palkinnon jakoi ranskalainen Albert Fert. Grünbergin tutkimusalaan kuuluu erityisesti tiiviin aineen fysiikka.


title: Peter Grünberg

text: Grünberg syntyi Plzeňissä vuonna 1939. Kaupunki kuului Böömin–Määrin protektoraattiin, jonka kansallissosialistinen Saksa oli aiemmin miehittänyt. Kaupunki kuuluu nykyään Tšekkiin. Hänen vanhempansa olivat insinööri Feodor A. ja Anna Grünberg. Hänen insinööri-isänsä joutui maailmansodan jälkeen vankileirille ja kuoli siellä 1945. Muu perhe karkotettiin kansalaisuutensa vuoksi Saksaan. He asettuivat Hessenin osavaltiossa sijaitsevaan Lauterbachin kaupunkiin, missä Grünberg suoritti lukio-opinnot.


title: Peter Grünberg

text: Vuonna 1962 Grünberg sai Fysiikasta välitutkinnon Frankfurt am Mainin Johann Wolfgang Goethe -yliopisto ja siirtyi 1963 opiskelemaan Darmstadtin teknilliseen yliopistoon, jossa hän väitteli tohtoriksi vuonna 1969. Tohtoriksi väiteltyään hän toimi kolme vuotta tutkijana Ottawassa Carleton-yliopistossa, ja vuonna 1972 hän aloitti Jülichin tutkimuskeskuksen kiinteän aineen fysiikan tutkimusosastolla. Hän työskenteli siellä vuoteen 2004, jolloin jäi eläkkeelle. Hän on kuitenkin jatkanut uraansa vielä eläköitymisen jälkeenkin. Jülichin tutkimuskeskuksen lisäksi Grünberg työskenteli vuosina 1984–1985 Argonnen kansallislaboratoriossa Yhdysvalloissa, vuodesta 1992 Kölnin yliopiston professorina ja kuuden kuukauden ajan vuonna 1988 Tōhokun yliopiston Tsukuban tutkimuskeskuksessa.


title: Peter Grünberg

text: Grünberg on palkittu useita kertoja uransa aikana. Nobelin fysiikanpalkinnon hän jakoi vuonna 2007 Albert Fertin kanssa. Grünebrg ja Fert löysivät vuonna 1988 toisistaan riippumatta suuri magnetoresistanssi -ilmiön. Sillä tarkoitetaan sähkävastuksen äkillistä muuttumista, kun materiaali, joka on muodostunut vuorottelevista ferromagneettisista ja epämagneettisista kerroksista, altistetaan suurelle magneettikentälle. Löytö on mahdollistanut gigatavukoon kiintolevyjen valmistamisen. Nobelin lisäksi Grünberg on saanut lisäksi muun muassa Japani-palkinnon (2007) ja Wolfin palkinnon (2007).


title: AcidOphilez

text: AcidOphilez on brittiläisen Solar Questin vuonna 1998 ilmestynyt, kaksi CD-levyä sisältävä kokoelmalevy. Albumi oli George Saundersin perustaman levy-yhtiö Entropican ensimmäinen julkaisu (ENT-00000).


title: AcidOphilez

text: Albumi sisältää Solar Questin alkuvuosien vinyylijulkaisuja, joista suurta osaa ei koskaan painettu suuria määriä ja joita ei ole julkaistu CD-levyllä aiemmin. Mukana on myös useita aikaisemmin kokonaan julkaisemattomia kappaleita kuten levyn nimikappale. Kappaleet on miksattu yhteen ja levynkannessa ilmoitetaan kappaleiden biittiluku.


title: AcidOphilez

text: Levyllä sijaitsevassa kappaleluettelossa kappaleiden nimet on kirjoitettu hieman eri tavalla kuin alkuperäisissä julkaisuissa, tässä listassa on alkuperäiset nimet.


title: Aleksei Nemov

text: Aleksei Nemov (, s. 28. toukokuuta 1976 Baraševo) on venäläinen entinen telinevoimistelija ja olympiavoittaja.


title: Aleksei Nemov

text: Nemov keräsi kuusi mitalia (kaksi kultaa, yhden hopean ja kolme pronssia) sekä Atlantan 1996 että Sydneyn 2000 olympialaisissa ollen molempien kisojen menestynein voimistelija. Atlantassa hän voitti kultaa joukkuekilpailussa ja hypyssä. Sydneyssä hän voitti kultaa moniottelussa ja rekillä.


title: Aleksei Nemov

text: Maailmanmestaruuden Nemov voitti hypyssä kahdesti, permannolla kahdesti ja hevosella kerran.


title: Pieni kauhukauppa (musikaali)

text: Pieni kauhukauppa ("Little Shop of Horrors") on vuonna 1982 valmistunut Off Broadway -musikaali, jonka on säveltänyt Alan Menken ja sanoittanut Howard Ashman. Se perustuu Roger Cormanin ohjaamaan samannimiseen elokuvaan vuodelta 1960. Suomessa musikaalia on esitetty muun muassa Helsingissä, Seinäjoella, Turussa ja Vaasassa. Musikaalista on tehty Frank Ozin ohjaamana myös elokuvasovitus vuonna 1986.


title: Pieni kauhukauppa (musikaali)

text: Tarinan miljöönä on eräs slummialueella sijaitseva kukkakauppa. Kaupassa työskentelevät Mr. Mushnik ja hänen ottolapsensa Seymor. Seymor on löytänyt lihansyöjäkasvin kerran auringonpimennyksen aikana. Hän nimeää kasvin Audrey II:ksi ihastuksensa Audreyn mukaan. Pian Seymor huomaa, että kasvi osaa puhua ja vaatii tuoretta ja veristä ruokaa – ihmislihaa. Ensimmäinen kasvin uhri on kaasukuolemaan kuollut Audreyn poikaystävä, joka on hammaslääkäri.


title: Pieni kauhukauppa (musikaali)

text: Kukan myötä Seymour saa mainetta ja kunniaa ja hän vierailee radio- ja televisiohjelmissa.


title: Timo Salonen (juoksija)

text: Timo Kalervo Salonen (s. 19. maaliskuuta 1986 Vehmaa) on suomalainen pikajuoksija.


title: Timo Salonen (juoksija)

text: 190 cm pitkä Salonen edustaa Turun Urheiluliittoa. Hän edusti Suomea Göteborgin EM-kilpailuissa 2006 ja Birminghamin EM-hallikilpailuissa 2007. Hänen ennätyksensä 100 metrin juoksussa on 10,48 (2007). Sisäratojen SM-kilpailuissa 2009 hän voitti hopeaa 60 metrin juoksussa. Salonen oli voittamassa Suomelle pronssia alle 20-vuotiaiden Euroopan mestaruuskilpailuissa 2005 4x100 metrin pikaviestissä vuonna 2005.


title: Timo Salonen (juoksija)

text: Timo Salosen valmentaja on Teemu Salonen, joka ei ole hänelle sukua.


title: Billy West

text: Billy West (oikealta nimeltään William Richard West, s. 16. huhtikuuta 1952 Detroit, Michigan, Yhdysvallat) on yhdysvaltalainen ääninäyttelijä, joka tuli tunnetuksi näyteltyään "Ren ja Stimpyn" molempia päähahmoja. Parhaiten hänet kuitenkin tunnetaan "Futuramasta", jossa hän on Philip J. Fryn lisäksi tohtori Zoidbergin ja professori Farnsworthin äänenä.


title: Billy West

text: West syntyi Detroitissa, Michiganissa, josta hän muutti äitinsä ja kahden veljensä kanssa Bostoniin vuonna 1963, ollessaan 11-vuotias. West opetteli trumpetin soittamista asuessaan Detroitissa ja kitaran soittamista Bostonissa. Hän päätyi lopulta muusikoksi ja esiintyi 17 vuoden ajan useissa yhtyeissä lopettaen muusikon uransa vuonna 1978, minkä jälkeen hän ryhtyi stand up -koomikoksi ennen siirtymistään ääninäyttelijäksi.


title: Billy West

text: Lyhyeksi jääneen stand up -koomikon uransa loppuvaiheessa West pääsi samaan aikaan työskentelemään ensimmäistä kertaa ääninäyttelemisen parissa Bostonin WBCN-radioasemalle, jossa hän teki eri äänirooleja lauantaisin esitettävään Charles Laquidaran radio-ohjelmaan ”Big Mattress”. Saatuaan vuosia myöhemmin töitä New Yorkista Westille annettiin potkut ennen viimeisiä työviikkoja. Hän muutti vuonna 1985 New Yorkiin, missä hän työskenteli muun muassa Howard Sternin kanssa radiossa. West oli myös vuosien 1989–1995 aikana eräässä radiokomediassa, jossa ei ollut minkäänlaista käsikirjoitusta.


title: Billy West

text: Animaatioiden pariin West pääsi vuonna 1988, kun hänet valittiin Cecilin rooliin 1960-luvun uudistetussa "Beany and Cecil" -animaatiosarjaversiossa. Vuonna 1991 hän sai ensimmäisen merkittävän roolinsa animaatiosarjasta "Ren ja Stimpy", jossa hän äänitti molempien päähahmojen äänet. Westin roolisuoritus huomioitiin Annie-ehdokkuudella vuonna 1994. Pian sarjan jälkeen West muutti Hollywoodiin, jossa hän nousi varsinaisesti tunnetuksi ääninäyttelijäksi saadessaan vuonna 1999 Philip J. Fryn ääniroolin "Futuramassa". Hän ääninäytteli päähahmon Fryn lisäksi Farnsworthia, Zoidbergia ja Zapp Brannigania sekä useita sivuhahmoja. Sitä ennen vuonna 1996 West oli Väiski Vemmelsäären äänenä elokuvassa "Space Jam". Lisäksi hän oli Shaggyn roolissa animaatioelokuvassa "Scooby-Doo ja saaren zombiet", sekä viides henkilö, joka toimi Nakke Nakuttajan äänenä vuosien 1999–2003 aikana esitetyssä animaatiosarjassa "The New Woody Woodpecker Show". West palasi takaisin "Futuraman" pariin vuonna 2007, kun Matt Groening päätti luoda formaatistaan elokuvia suoraan DVD:lle. Elokuvia tuotettiin yhteensä neljä aina vuoteen 2009 asti. Samaan aikaan myös itse sarja palasi takaisin televisioon 23. maaliskuuta 2008 Comedy Central -kanavan myötä. Jaksot koostuivat elokuvien noin 30 minuutin mittaisiksi leikatuista versioista.


title: Billy West

text: West tunnetaan myös erittäin suorapuheisena ja hän on ilmaissut epämieltymyksensä elokuvanäyttelijöihin, jotka tekevät äänirooleja erityisesti animaatioelokuviin. Hänen mielestään he eivät osaa ääninäytellä kuin normaalilla äänellä ja saavat silti todella suuren palkan, vieden samalla pelkästään äänirooleja tekeviltä näyttelijöiltä merkittäviä rooleja.


title: Billy West

text: 4. lokakuuta 2006 West paljasti "The Adam Carolla Show’ssa" sairastavansa eturauhassyöpää. Se oli Westin mukaan pelottavampia hetkiä hänen elämässään, erityisesti koska hän pitää itseään hyvinvoivana ihmisenä. Hän kävi myöhemmin leikkauksessa poistamassa syövän.


title: Billy West

text: West on vegaani.


title: Kunniaritarien ritarikunta

text: Kunniaritarien ritarikunta () on englantilainen, kuningas Yrjö V:n vuonna 1917 perustama yksiluokkainen kunniaritarikunta. Ritarikunta seuraa arvojärjestyksessä Brittiläisen imperiumin ritarikunnan suurristiä.


title: Kunniaritarien ritarikunta

text: Kunniaritarien ritarikunnan jäseneksi voidaan valita henkilö, joka on erityisen ansioitunut taiteen, kirjallisuuden, musiikin, tieteen, politiikan, teollisuuden tai uskonnon alalla. Kunniamerkkien kantajien määrä on rajoitettu, ja heitä voi olla kerrallaan korkeintaan 65. Ritarikunnan jäsenyyksistä 45 on varattu Yhdistyneen kuningaskunnan kansalaisille, seitsemän Australian kansalaisille, kaksi Uuden-Seelannin kansalaisille ja 11 muille kansallisuuksille.


title: Kunniaritarien ritarikunta

text: Kuuluisia ritarikunnan jäseniä ovat muun muassa entinen pääministeri John Major, historioitsija Eric Hobsbawm, David Attenborough, näyttelijä Judi Dench sekä Nobelin kirjallisuuspalkinnon saajat Harold Pinter ja Doris Lessing. Myös Winston Churchill ja Clement Attlee olivat ritarikunnan jäseniä.


title: Kunniaritarien ritarikunta

text: Ritarikunnan jäsenyys oikeuttaa jäsenet käyttämään kirjaimia CH nimensä perässä.


title: Kolme toivetta

text: Kolme toivetta on Klaus Härön ohjaama dokumenttielokuva vuodelta 2001. Se on palkittu pohjoismaisten yleisradioyhtiöiden Norvisionin parhaimpana dokumenttielokuvana ja saanut sekä Joan Harms -kunniapalkinnon että Telvis kunniapalkinnon vuonna 2002.


title: Kolme toivetta

text: Monissa lasten saduissa hyvä haltija antaa sadun päähenkilölle kolme toivomusta. Haltija lupaa toteuttaa toiveet. Joissakin saduissa toive toteutuu hassunkurisella tavalla, joka täyttää toiveen kriteerit, muttei toivojan toivetta.


title: Montana Jones

text: Montana Jones on japanilainen vuosina 1994–1995 valmistunut 52-osainen animaatiosarja, jonka loivat italialaiset Gi Pagot ja Marco Pagot. Sarjan tuotti japanilainen Studio Jueno ja italialainen Rever. Japanin ja länsimaiden versioissa tästä sarjasta oli keskenään eri tunnusmusiikit.


title: Montana Jones

text: Sarjassa on vivahteita seikkailija Indiana Jonesiin.


title: Montana Jones

text: Sarja kertoo Montana Jones -nimisestä seikkailijasta, jotka matkustaa ympäri maailmaa ratkoen erilaisia arvoituksia. Arvoituksia hänen kanssaan ratkovat Jonesin serkku Alfred ja kaunis uutisreportteri Melissa.


title: Montana Jones

text:
Ongelmia arvoituksen ratkaisemiseen tuottaa Montana Jonesin arkkivihollinen, Lordi Zero ja hänen apulaisensa Slim, Slam ja professori Nitro, joka keksii koneita Montana Jonesin ja porukan taltuttamiseen.
Sarjaa on esitetty Suomessa vuosina 1997–1998 televisiokanavalla Nelonen. Sarja oli puhuttu suomeksi ja dubbauksesta vastasi
Film & Cartoon Finland. Sarjaa esitettiin Suomessa nimellä Montana.


title: Oscar-gaala 2006

text: Oscar-gaala 2006 oli 78. kertaa järjestetty palkintogaala, jossa Yhdysvaltain elokuva-akatemia jakoi Oscar-palkinnot vuoden 2005 parhaille elokuville. Gaala pidettiin 5. maaliskuuta 2006 Kodak-teatterissa Hollywoodissa. Gaala siirtyi helmikuulta maaliskuulle Torinon talviolympialaisten vuoksi. Seremonian juontajana toimi koomikko Jon Stewart.


title: Oscar-gaala 2006

text: Palkintojen ehdokkaat julkistettiin 31. tammikuuta 2006. Eniten ehdokkuuksia sai Ang Leen ohjaama draamaelokuva "Brokeback Mountain", joka oli ehdolla kahdeksassa eri kategoriassa. "Brokeback Mountain", "Crash", "King Kong" ja "Geishan muistelmat" voittivat kukin kolme palkintoa.


title: Isku Kolumbiaan

text: Isku Kolumbiaan () on yhdysvaltalainen toimintaelokuva vuodelta 1994. Elokuvan pääosissa näyttelivät Harrison Ford, Willem Dafoe, Anne Archer ja Raymond Cruz. "Isku Kolumbiaan" perustuu kirjailija Tom Clancyn samannimiseen kirjaan.


title: Isku Kolumbiaan

text: Yhdysvaltain presidentti Bennettin (Donald Moffat) ystävä ja hänen perheensä murhataan ja Jack Ryan (Harrison Ford) lähetetään tutkimaan murhaa. Ryanista tehdään CIA:n johtaja, kun varsinainen johtaja amiraali James Greer (James Earl Jones) joutuu syövän takia sairaalahoitoon. Presidentin perheen murhan jäljet johtavat Kolumbian huumekartelleihin, samalla Ryan sotkeutuu salaliittoon ja petokseen. Sillä välin entinen CIA-agentti John Clark (Willem Dafoe) päättää hoitaa huumeliigat omaan tyyliinsä ja hän käskee Domingo Chavezia (Raymond Cruz) lähtemään joukkojensa kanssa Kolumbiaan.


title: Alexander Korda

text: Sir Alexander Korda (16. syyskuuta 1893 Pusztatúrpásztó – 23. tammikuuta 1956 Lontoo) on unkarilais-brittiläinen elokuvaohjaaja ja -tuottaja. Hän perusti London Filmsin vuonna 1932.


title: Alexander Korda

text: Korda syntyi Sándor László Kellner -nimisenä silloisessa Itävalta-Unkarissa, ja hänen veljiään olivat elokuva-alan varhaiset merkkihenkilöt Zoltán Korda ja Vincent Korda. Hänen maineikkaimpia ohjauksiaan ovat "Henrik VIII:n yksityiselämä" (1933) ja "Rembrandt" (1936); hänestä tuli vuonna 1942 ensimmäinen ritariksi lyöty elokuvaohjaaja.


title: Alexander Korda

text: Kordan suurimpia menestyksiä tuottajana oli "Bagdadin varas" (1940). Hän oli kolmesti naimisissa: ensimmäisen kerran näyttelijä María Cordan kanssa vuosina 1919–1930, toisen kerran näyttelijä Merle Oberonin kanssa vuosina 1939–1945 ja vuodesta 1953 Alexandra Boycunin kanssa. Kaksi ensimmäistä avioliittoa päättyi eroon.


title: Alexander Korda

text: Korda oli naimisissa kolmannen vaimonsa kanssa kuollessaan Lontoossa 62-vuotiaana. Hän sai polttohautauksen.


title: Leo McCarey

text: Thomas Leo McCarey (3. lokakuuta 1898 Los Angeles – 5. heinäkuuta 1969 Santa Monica) oli yhdysvaltalainen elokuvaohjaaja. Hänen tunnetuimpia ohjauksiaan ovat "Rouvani sulhanen" ja "Kulje tietäni", joilla hän voitti Parhaan ohjauksen Oscar-palkinnot vuosina 1937 ja 1944.


title: Leo McCarey

text: McCarey teki viimeisen ohjauksensa vuonna 1962 ja kuoli 70-vuotiaana emfyseemaan. Hänellä on tähti Hollywood Walk of Famella.


title: Alfie (vuoden 2004 elokuva)

text: Alfie on vuonna 2004 ensi-iltansa saanut Charles Shyerin ohjaama brittiläis-yhdysvaltalainen romanttinen komediaelokuva. Elokuvan pääosissa esiintyvät Jude Law, Marisa Tomei ja Susan Sarandon. Elokuva perustuu vuoden 1966 elokuvaan "Alfie – viettelijä", joka puolestaan perustuu Bill Naughtonin näytelmään. Vuoden 2004 "Alfie"-elokuva sijoittuu Lontoon sijaan New Yorkiin.


title: Alfie (vuoden 2004 elokuva)

text: Alfien musiikin sävelsi Mick Jagger ja Dave Stewart, jotka julkaisivat myös samannimisen albumin. Kappale "Old Habits Die Hard" voitti Golden Globen.


title: Frank Borzage

text: Frank Borzage (23. huhtikuuta 1894 Salt Lake City, Utah, Yhdysvallat – 19. kesäkuuta 1962 Los Angeles Kalifornia, Yhdysvallat) oli yhdysvaltalainen elokuvaohjaaja, joka tuli tunnetuksi rakkausaiheisista elokuvista.


title: Frank Borzage

text: Hänen tunnetuimpia ohjauksiaan ovat "Seitsemännessä taivaassa" (1927), "Bad Girl" (1931) ja "Jäähyväiset aseille" (1932).


title: Frank Borzage

text: Salt Lake Cityssä syntyneen Frank Borzagen isä Luigi oli kotoisin Itävalta-Unkarista ja äiti Maria Sveitsistä. Hän aloitti työnsä Hollywoodissa jo vuonna 1912 ja teki ensimmäisen ohjaustyönsä vuonna 1915. Hän oli vuosina 1916–1941 naimisissa näyttelijä Lorena B. Rogersin kanssa.


title: Frank Borzage

text: Borzagen työskentely noin vuoden 1948 jälkeen oli melko satunnaista, ja hän kuoli 68-vuotiaana syöpäään.


title: Frank Borzage

text: Borzage tuli Hollywoodiin 1912 näyttelijäksi. Hän menestyi erittäin hyvin Thomas Incen elokuvissa – "The Wrath of the Gods" -elokuvan myötä hänestä tuli tähti. Hänen ensimmäinen ohjaustyönsä oli todennäköisesti "The Pitch of Chance" 1915. Alkuvuosina hän myös näytteli useissa ohjaamissaan elokuvissa. Borzagen arvellaan ohjanneen yli 50 mykkäelokuvaa, mutta suurin osa niistä on kadonnut.


title: Frank Borzage

text: Borzagen ensimmäinen merkittävä ohjaustyö oli vuonna 1920 valmistunut "Humoreski". Borzagen ensimmäinen menestyselokuva oli "Seitsemännessä taivaassa", josta hän myös sai parhaan ohjauksen Oscar-palkinnon. Samaan aikaan kun Borzage kuvasi elokuvaa, F. W. Murnau kuvasi Auringonnousua samalle elokuvayhtiölle – elokuvilla oli jopa sama naispääosan esittäjä Janet Gaynor (joka sai parhaan naispääosan Oscar-palkinnon rooleistaan näissä kahdessa ja Borzagen "Kadun enkeli" -elokuvassa). Murnaulla oli suuri vaikutus Borzagen ohjaustyylin ja elokuvat ovatkin visuaalisesti hyvin samankaltaisia.


title: Frank Borzage

text: Borzagen ensimmäinen äänielokuva oli Will Rogersin tähdittämä "They Had to See Paris" 1929. Kaksi vuotta myöhemmin hän ohjasi "Bad Girl" -elokuvan, josta hän sai toisen Oscar-palkintonsa. Sitä seurasi Jäähyväiset aseille (1932), jota pidetään erittäin onnistuneena romaanifilmatisointina. Hänen muita merkittäviä 1930-luvun elokuvia olivat "Mikä nyt eteen, Pinneberg?" (1934), "Kolme toverusta" (1938) sekä kolme Joan Crawfordin elokuva: "Nainen jota rakastan" (1938), "Kiusauksen hetkellä" (1938) ja "Kahleet murtuvat" (1940). "Näin se alkoi" (1940) on yksi harvoja natsismin vastaisia Hollywood-elokuvia ennen kuin Yhdysvallat liittyi sotaan


title: Frank Borzage

text: Borzagen 1940-luvun elokuvat eivät ole niin kiinnostavia kuin 1920- ja 1930-luvuilla. Hänen 1940-luvun elokuvia ovat muun muassa "Sotapesä tähdille" (1943) ja "Rakkauden sinfonia" (1946). Borzagen viimeinen elokuva 1940-luvulla oli "Kuun noustessa" ("Moonrise" 1948). Borzagen tavallisesta tyylistä poiketen se on film noir -elokuva ja sitä pidetään hänen parhaimpana 1940- ja 1950-lukujen elokuvistaan. Elokuvan jälkeen Borzage ei ohjannut elokuvia lähes kymmeneen vuoteen.


title: Frank Borzage

text: Borzage palasi elokuvan pariin 1950-luvun lopulla. Hän näytteli "Jeanne Eagles" -elokuvassa (1957) mykkäelokuvan ohjaajaa, joka muistuttaa häntä itseään. ja ohjasi kaksi elokuvaa: "Idän ruusu" (1958) ja "Suuri kalastaja" (1959), jotka eivät kuitenkaan menestyneet.


title: Frank Borzage

text: Borzage sai kaksi kertaa parhaan ohjauksen Oscar-palkinnon:


title: Frank Borzage

text: Borzagella on tähti Hollywood Walk of Famella.


title: André Bazin

text: André Bazin (18. huhtikuuta 1918 Angers – 11. marraskuuta 1958 Nogent-sur-Marne) oli ranskalainen elokuva-arvostelija ja -esseisti. Hän oli vuonna 1951 perustamassa elokuvalehteä Cahiers du cinéma. Hän julkaisi merkittäviä esseitä elokuvateoriasta, ja hänellä oli merkittävä vaikutus moniin nuoriin ranskalaisiin ohjaajiin ja ”uuteen aaltoon”. François Truffaut'n elokuva "400 kepposta" on omistettu Bazinille.


title: Charles Vidor

text: Charles Vidor (s. Vidor Károly; 27. heinäkuuta 1900 – 4. kesäkuuta 1959) oli unkarilainen elokuvaohjaaja. Hän syntyi juutalaiseen sukuun Budapestissa ja palveli armeijassa ensimmäisen maailmansodan aikana.


title: Charles Vidor

text: Vidorin menestyselokuvien joukkoon kuuluvat "Kansikuvatyttö" (1944), "Suuri unelma" (1945), "Gilda" (1946), "Laulu ilman rakkautta" (1955), "Joutsen" (1956) ja "Jäähyväiset aseille" (1957). Hänellä on tähti Hollywood Walk of Famella.


title: Charles Vidor

text: Vidor oli neljästi naimisissa; kaksi viimeistä puolisoa olivat näyttelijättäret Karen Morley (vuosina 1932–1943) ja Evelyn Keyes (1943–1945). Hän kuoli sydänkohtaukseen Wienissä 58-vuotiaana.


title: Charles Shyer

text: Charles Richard Shyer (s. 11. lokakuuta 1941 Los Angeles, Kalifornia Yhdysvallat) on yhdysvaltalainen elokuvaohjaaja, -käsikirjoittaja ja -tuottaja. Hänen tunnetuimpia elokuvia ovat "Morsiamen isä" (1991) ja "Morsiamen isä 2" (1995). Lukuisten elokuvaohjauksiensa ohella hän on tehnyt töitä televisioon. Shyer oli vuonna 1981 ehdolla Oscar-palkinnon saajaksi käsikirjoituksellaan elokuvaan "Tyttö joka kävi intin" (1980).


title: Charles Shyer

text: Hänellä on kaksi tytärtä ohjaaja-tuottaja Nancy Meyersin kanssa.


title: Bloomington (Minnesota)

text: Bloomingtonissa on Yhdysvaltojen suurin ostoskeskus, Mall of America. Siellä käy vuosittain 42 miljoonaa asiakasta.


title: Retussiruisku

text: Retussiruisku eli kynäruisku on pieni, ilmanpaineella toimiva ruisku, jolla voidaan suihkuttaa musteita, värejä tai hienojakoista maalia. Retussiruiskulla voidaan saada aikaan hyvin hienoja väriliukuja ja pehmeitä siirtymiä. Sitä käytetään muun muassa valokuvien retusointiin, maalauksiin sekä erilaisiin harrastustarkoituksiin.


title: Retussiruisku

text: Retussiruiskun keksi vuonna 1879 Abner Peeler. Ensimmäinen nykyisenkaltainen retussiruisku tuli myyntiin vuonna 1893. Nykyisin suurin osa ruiskuista valmistetaan Japanissa.


title: Retussiruisku

text: Retussiruisku toimii siten, että kompressorilla johdetaan ruiskuun korkealla paineella ilmaa. Ilmasuihku imee alipaineen avulla värin värisäiliöstä ja levittää sen ohuena sumuna kohteena olevalle pinnalle.


title: Retussiruisku

text: Nykyisin suosittuja retussiruiskumerkkejä ovat mm. Iwata, Badger, Paasche, Richpen ja DeVilbiss.


title: Jaroslav Heyrovský

text: Jaroslav Heyrovský (20. joulukuuta 1890 – 27. maaliskuuta 1967) oli tšekkiläinen kemisti. Hän tuli tunnetuksi varsinkin polarografian alaa koskevasta työstään, ja hän sai Nobelin kemiapalkinnon vuonna 1959.


title: Jaroslav Heyrovský

text: Heyrovský oli jo koulussa kiinnostunut fysiikasta, matematiikasta ja astronomiasta. Kemiaa ei tuolloin koulussa opetettu, mutta kun Sir William Ramsay sai Nobelin palkinnon jalokaasujen löytämisestä, Heyrovský päätti ryhtyä opiskelemaan fysikaalista kemiaa.


title: Jaroslav Heyrovský

text: Hän meni Lontoon University Collegeen, jossa Ramsay opetti, valmistuttuaan Kaarlen yliopistosta Prahasta. Ensimmäisen maailmansodan hän työskenteli sotilassairaalassa kemistinä ja radiologina. Sodan jälkeen hän alkoi kehitellä uutta sähkökemian haaraa.


title: Jaroslav Heyrovský

text: Polarografian keksimisen jälkeen hän perusti polarografisen koulun Kaarlen yliopistolle ja johti polarografista instituuttia Tšekkoslovakian tiedeakatemiassa. Prahasta muodostui uuden tieteenalan kansainvälinen keskus, ja se sai runsaasti käyttötarkoituksia lääketieteessä, elintarvikekemiassa ja ympäristönsuojelussa.


title: Jaroslav Heyrovský

text: Heyrovský sai Nobelin palkinnan yli 30 vuotta löytönsä jälkeen, vuonna 1959. Hänen mennessään noutamaan palkinto hänen perheensä oli jäätävä kotiin, koska Heyrovskýjen pelättiin loikkaavan maasta.


title: Jaroslav Heyrovský

text: Heyrovskyn kraatteri Kuussa on nimetty Jaroslav Heyrovskýn mukaan.


title: Willich

text: Willich on kaupunki Nordrhein-Westfalenin osavaltiossa, läntisessä Saksassa. Se kuuluu Düsseldorfin hallintopiiriin ja Viersenin piirikuntaan. Kaupunki sijaitsee Rhein-Ruhrin metropolialueella, lähellä Alankomaiden rajaa.


title: Willich

text: kaupungin asukasluku oli 52 888 vuoden 2016 lopussa. Sen pinta-ala on 67,80 neliökilometriä. Vuonna 2003 kaupungin asukkaista 53 prosenttia oli katolisia ja 22 prosenttia evankelisia.


title: Willich

text: Nykyinen Willichin kaupunki perustettiin vuoden 1970 alueuudistuksen yhteydessä liittämällä yhteen paikkakunnat Willich, Anrath, Schiefbahn ja Neersen. Varhaisin maininta Willichistä kirjallisissa lähteissä on peräisin 1100-luvulta. Willichin tunnetuin nähtävyys on Neersenin linna eli Schloss Neersen, jossa järjestetään vuosittain Neersener Schlossfestspiele -tapahtuma.


title: Lingen

text: Lingen on kaupunki Ala-Saksin osavaltiossa, luoteisessa Saksassa. Se sijaitsee Ems-joen varrella ja lähellä Alankomaiden rajaa. Kaupunkia rajaavat pohjoisessa Geeste ja Bawinkel, idässä Langen, Thuine ja Messingen; etelässä Lünne ja Emsbüren sekä lännessä Wietmarschen. Kaupunki on jaettu 12 kaupunginosaan ().


title: Lingen

text: Vuoden 2012 lopussa Lingenissä oli 51 832 asukasta.


title: Lingen

text: Varhaisin tunnettu kirjallinen maininta Lingenistä on peräisin vuodelta 975. Sille myönnettiin kaupunginoikeudet 1300-luvulla. Lingenin nähtävyyksiin lukeutuu muun muassa Marktplatz, jonka laidalla sijaitsee 1500-luvulta peräisin oleva raatihuone. Kaupungin edustavimpiin kirkkorakennuksiin lukeutuu evankelis-luterilainen Kreuzkirche, joka on peräisin 1700-luvulta.


title: Lingen

text: Lingenissä järjestetään joka vuosi isot kouluratsastuskilpailut.


title: Kirikou

text: Kirikou on ranskalainen animaatioelokuvasarja. Tarinat perustuvat senegalilaisiin kansansatuihin. Niiden ohjaajina toimivat Michel Ocelot ja Bénédicte Galup. Kirikousta on tehty myös kaksi kuvakirjaa.


title: Kirikou

text: Sarjassa on ilmastynyt kaksi elokuvaa: "Kirikou ja paha noita" ("Kirikou et la sorcière," 1999); suomenkielisen version ohjaus Kari Tamminen ja "Kirikou ja viidakon eläimet" ("Kirikou et les bêtes sauvages", 2005). Suomenkielisinä ääninä olivat muun muassa Rinna Paatso ja Tapani Perttu.


title: Kirikou

text: Kirikou on afrikkalainen poika, joka asuu afrikkalaisessa kylässä. Hän pelastaa kylänsä vaaroilta aina kun niitä ilmaantuu.


title: Kirikou

text: "Kirikou ja viidakon eläimet" on jatko-osa, joka muodostuu neljästä erillisestä tarinasta. Ne käsittelevät vaikeitakin aiheita, kuten kuolemaa ja nälänhätää. Osa elokuvan tuotosta menee UNICEFille.


title: Ei pakopaikkaa

text: Ei pakopaikkaa ("Nowhere to Run") on vuonna 1993 ensi-iltansa saanut toimintaelokuva. Sen ohjasi Robert Harmon, ja pääosissa ovat Jean-Claude Van Damme ja Rosanna Arquette. Elokuva on löyhästi uudelleenfilmatisointi 1950-luvun lännenelokuvasta "Etäisten laaksojen mies".


title: Ei pakopaikkaa

text: Sam Gilleniä syytetään murhasta, jota hän ei ole tehnyt. Sam ei voi hyväksyä tuomiotaan ja pakenee vankienkuljetusautosta. Hän päätyy pienelle maatilalle, jonka omistaa kaunis leski, Clydie Anderson. Sam rakastuu Clydieen ja hänestä tulee myös hyvä ystävä hänen poikansa kanssa. Samaan aikaan maakeinottelija Hale yrittää anastaa Clydien tilan kiinteistöbisnekseen, mutta Clydie ei suostu myymään. Tästä Hale suuttuu, eikä häntä enää estä mikään saadakseen Clydien maat itselleen.


title: Ei pakopaikkaa

text: Suomessa elokuvan ensi-ilta oli 23. heinäkuuta 1993. Sittemmin elokuvaa on esitetty kolmesti televisiossa. Ensimmäisen kerran elokuva nähtiin MTV3:lla 19. lokakuuta 1996. Toisen ja kolmannen kerran se esitettiin Nelosella 22. helmikuuta 1999 ja 23. kesäkuuta 2002.


title: Eteläntöyhtökuku

text: Eteläntöyhtökuku ("Coua verreauxi") on käkilintu. Lajin nimesi ranskalainen Alfred Grandidier 1867 maanmiehensä Jules Verreauxin kunniaksi. Uhanalaisuusluokitukseltaan laji on merkitty elinvoimaiseksi.


title: Eteläntöyhtökuku

text: Pitkäpyrstöinen, päältä ruskeanharmaa, alta vaaleampi. Siivissä ja pyrstön kärjessä valkoista kirjailua.


title: Eteläntöyhtökuku

text: Laji kuuluu kukujen 9-lajiseen sukuun. 1 suvun lajeista ("C. delalandei") on kuollut sukupuuttoon.


title: Eteläntöyhtökuku

text: Laji elää vain Madagaskarin etelä- ja lounaisosissa ja on saaren kotoperäinen eläin. Sen kanta on vaarantunut puuhiilen teossa vaadittavien metsänhakkuiden seurauksena. Vain pieni osa kannasta elää suojelualueilla. Suotuisalla paikalla lajin kanta on runsas.


title: Eteläntöyhtökuku

text: Piikkipensaikot.


title: Eteläntöyhtökuku

text: Etupäässä pensaissa elävät selkärangattomat. Ruokailee myös maassa.


title: Menestys

text: Menestys tarkoittaa tavoitteiden onnistunutta saavuttamista.


title: Menestys

text: Amerikkalaistutkijoiden mukaan menestys työelämässä riippuu paljolti kognitiivisista kyvyistä.